Ketegasan PM tolak desakan ‘bebas’ ahli politik ada kes mahkamah dipuji

Pemuda Perikatan Nasional (PN) memuji ketegasan dan prinsip dipegang Perdana Menteri Tan Sri Muhyiddin Yassin untuk tidak campur urusan mahkamah bagi membebaskan individu yang sedang didakwa atas kesalahan jenayah.

Ketuanya Senator Ir Khairil Nizam Khirudin pada masa sama mengecam tindakan lapan Ahli Parlimen UMNO dan pembangkang yang menganggu-gugat kestabilan politik negara tatkala kerajaan dan petugas barisan hadapan sedang berjuang menangani pandemik Covid-19.

Katanya Pemuda PN juga merafak sembah menjunjung kasih di atas perkenan Yang di-Pertuan Agong supaya Muhyiddin menentukan keabsahan beliau sebagai Perdana Menteri di Parlimen, September ini.

“Pemuda Perikatan Nasional memuji ketegasan dan prinsip YAB Perdana Menteri menghormati kedaulatan Undang-Undang dengan tidak melayan desakan supaya mencampuri urusan mahkamah untuk membebaskan beberapa individu yang sedang didakwa atas kesalahan jenayah.

“Pemuda PN sentiasa berpegang pada konsep Budaya Politik Matang dan Sejahtera (BPMS), dan akan meneruskan politik khidmat bakti pada rakyat. Musuh kita adalah Covid-19, bukan sesama kita,” katanya dalam kenyataan hari ini susulan pengumuman khas Perdana Menteri petang tadi.

Khairil berkata ketegasan Perdana Menteri tidak melayan desakan supaya campur tangan dalam kes mahkamah itu juga membuktikan kerajaan PN adalah sebuah kerajaan yang berprinsip.

Ketika pengumuman itu, Perdana Menteri mendedahkan pihak yang mencetuskan polemik politik dalam negara sekarang ini kecewa dan tidak senang dengan ketegasan beliau tidak membantu membebaskan individu tertentu yang didakwa atas kesalahan jenayah di mahkamah.

“Saya tahu bahawa mereka kurang senang dengan ketegasan saya untuk tidak melayan beberapa tuntutan mereka.

“Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah,” katanya.

Perutusan khas itu dibuat susulan kemelut politik yang melanda negara ketika ini, setelah Presiden UMNO Ahmad Zahid Hamidi dan sekutunya di dalam Majlis Tertinggi (MT) mengumumkan buat kali ketiga menarik sokongan kepada kerajaan PN dan Muhyiddin, semalam.

Pada sidang media hari ini, Perdana Menteri tidak menyatakan siapakah individu yang meminta beliau campur tangan dalam kes mahkamah mereka.

Bagaimanapun, untuk makluman, Zahid dan bekas Perdana Menteri Najib Razak kini berdepan puluhan pertuduhan jenayah di Mahkamah Tinggi Kuala Lumpur dan Shah Alam, atas tuduhan rasuah, menyeleweng, menyelahgunakan kuasa dan pengubahan wang haram membabitkan berbilion-bilion ringgit wang negara, ketika Barisan Nasional (BN) memerintah sebelum 2018 lalu.

Beberapa pemimpin UMNO yang lain turut berdepan tindakan undang-undang, antaranya kerana gagal mengisytiharkan pendapatan yang diperoleh kepada Lembaha Hasil Dalam Negeri.


Pogba pula alih arak selepas Ronaldo ketepikan Coca Cola

Selepas Cristiano Ronaldo mengalihkan dua botol Coca-Cola yang diletakkan di hadapannya, Paul Pogba pula menjadi pemain bola sepak terbaharu yang mencetuskan perasaan kurang senang penaja Euro 2020 selepas pemain Perancis itu mengalihkan botol minuman keras Heineken yang diletak di hadapannya.

Pogba, pemain yang beragama Islam dan bintang Manchester United itu mengambil dan meletakkan botol minuman keras di atas lantai.

Tindakan itu dilakukan tatkala sidang media selepas Perancis menewaskan Jerman 1-0 pada aksi awal pagi tadi.

Heineken yang menjadi penaja rasmi Euro 2020 bersama Coca Cola bagaimanapun belum mengulas tindakan pemain itu.

Pada Isnin Ronaldo mengalihkan dua botol Coca-Cola yang diletakkan di hadapannya ketika sidang media pra perlawanan Portugal menentang Hungary.

Namun, pengeluar Coca Cola dalam kenyataan berkata sesiapa sahaja berhak memilih minuman kegemarannya. – Agensi


Kes Covid-19 di India lebih 34.42 juta

Jumlah jangkitan Covid-19 di India dalam tempoh 24 jam hari ini mencecah 34,426,036 kes, setelah 11,850 lagi kes baharu dilaporkan, menurut data terkini Kementerian Kesihatan India.

Selain itu, 555 kematian akibat komplikasi Covid-19 dilaporkan di negara itu menjadikan keseluruhannya 463,245 kes sejak awal tahun lalu.

Sehingga kini terdapat 136,308 kes aktif di seluruh India, turun 1,108 kes dalam tempoh 24 jam semalam.

“Jumlah kes aktif Covid-19 di India hari ini adalah yang terendah dalam tempoh 274 hari,” kata kementerian itu.

Seramai 33,826,483 pesakit Covid-19 juga dilaporkan telah sembuh, dengan 12,403 dibenarkan keluar hospital dalam tempoh 24 jam lalu.

Sementara itu, menurut data Pusat Sains dan Kejuruteraan Universiti Johns Hopkins, sehingga hari ini lebih 252.6 juta penduduk dunia dijangkiti virus Covid-19.

Amerika Syarikat kekal merekodkan jumlah tertinggi jangkitan dengan mencatat 46,991,337 kes.

Berikut lapan lagi negara yang merekodkan jumlah kes tertinggi Covid-19:

India – 34,426,036
Brazil – 21,939,196
Britain – 9,534,544
Russia – 8,881,306
Turki – 8,365,929
Perancis – 7,362,807
Iran – 6,027,269
Argentina – 5,304,059


Rebat 100 peratus diberikan kepada 72,000 pelanggan TNB

Seramai 72,000 pelanggan domestik yang terjejas akibat banjir diberikan rebat 100 peratus secara sekali sahaja (one-off) bagi bil elektrik Disember 2021.

Langkah segera Tenaga Nasional Berhad (TNB) itu bagi menunjukkan rasa kebersamaan dengan rakyat yang juga pelanggannya, disamping membantu meringankan beban orang ramai yang terjejas akibat banjir baru-baru ini.

Presiden dan Ketua Pegawai Eksekutif TNB, Datuk Ir. Baharin Din berkata, keputusan itu dibuat selepas mendapat pandangan dan pertimbangan Perdana Menteri, Datuk Seri Ismail Sabri Yaakob, sekali gus ia adalah persetujuan bersama kerajaan bagi menyantuni mangsa banjir.

Kata beliau, warga kerja TNB juga adalah ahli komuniti dalam pelbagai lapisan masyarakat, sekali gus sentiasa dapat merasai bersama perasaan rakyat yang juga pelanggan TNB.

“Pemberian rebat dan peruntukan yang disediakan sebelum ini mencerminkan nilai-nilai teras warga TNB termasuk keprihatinan, di samping rasa kebersamaannya dengan rakyat,” kata beliau dalam kenyataan hari ini.

Menurut TNB, baru-baru ini ia telah mengumumkan peruntukan RM40 juta bagi tujuan kerja-kerja pemulihan di samping RM2 juta lagi dalam bentuk bantuan kewangan melalui Tabung Warga TNB Prihatin (TWTP).

Jelas syarikat utiliti itu, lebih 2,000 warga kerja TNB di seluruh Semenanjung berusaha memulihkan semula bekalan dan membantu mangsa banjir lebih-lebih lagi dalam proses pemulihan aset bekalan TNB (pencawang elektrik, kabel, tiang elektrik) yang terjejas akibat bencana tersebut.

Nilai keprihatinan warga kerja TNB turut mendorong syarikat utiliti itu menerajui inisiatif pemeriksaan pendawaian secara percuma bagi kediaman golongan B40 yang teruk dilanda banjir bagi meringankan beban mereka, kata Baharin.

“Langkah tersebut dalah satu daripada pendekatan untuk mempercepatkan usaha penyambungan bekalan elektrik secara selamat, sekali gus mencerminkan pula nilai mengutamakan pelanggan yang menjadi keutamaan TNB,” katanya

Dalam perkembangan berkaitan, Baharin turut memaklumkan sehingga pagi ini, lebih 90 peratus iaitu 1,973 daripada 2,110 aset bekalan elektrik TNB yang terjejas dan dihenti tugas sejak banjir melanda Sabtu lalu, telah dapat dipulihkan.


Kerajaan pertimbang cadangan MPN supaya PKS diberikan moratorium

Kerajaan akan membincangkan cadangan pemberian moratorium kepada perusahaan kecil dan sederhana (PKS) dengan kementerian berkaitan dalam masa terdekat.

Perdana Menteri Datuk Seri Ismail Sabri Yaakob berkata perbincangan itu akan melibatkan Kementerian Kewangan dan Kementerian Pembangunan Usahawan dan Koperasi, lapor Bernama.

“Kita bincang. Saya tak boleh jawab macam itu sahaja.

“Kita akan bincang dengan Menteri Pembangunan Usahawan dan Koperasi dan Menteri Kewangan,” katanya selepas majlis pelancaran Dasar Bioteknologi Negara 2.0 di Pusat Dagangan Dunia Kuala Lumpur hari ini.

Beliau berkata demikian ketika diminta mengulas kenyataan Pengerusi Majlis Pemulihan Negara Tan Sri Muhyiddin Yasin yang mencadangkan pemberian moratorium kepada PKS terutama mereka yang masih bergelut untuk pulih semasa pasca Covid-19.

Muhyiddin sebelum ini mencadangkan pemberian moratorium kepada PKS memandangkan sektor itu belum pulih sepenuhnya dan ditambah dengan peningkatan Kadar Dasar Semalaman (OPR).


Lompat parti empat Ahli Parlimen Sabah, AGC akan bantah permohonan Bersatu

Jabatan Peguam Negara (AGC) akan membantah permohonan parti Bersatu untuk mendapatkan kebenaran bagi memulakan semakan kehakiman terhadap Yang Dipertua Dewan Rakyat Datuk Johari Abdul dan empat Ahli Parlimen (MP) di Sabah.

Bersatu memfailkan tindakan undang-undang memohon supaya Johari mengosongkan empat kerusi Parlimen di negeri berkenaan.

Peguam Kanan Persekutuan Ahmad Hanir Hambaly yang mewakili AGC berkata pihaknya akan membuat bantahan tersebut pada pendengaran permohonan kebenaran semakan kehakiman 29 Ogos ini di hadapan Hakim Mahkamah Tinggi Datuk Amarjeet Singh, menurut laporan Bernama.

“Tarikh pendengaran tersebut telah ditetapkan pada pengurusan kes secara dalam talian di hadapan Timbalan Pendaftar Firdaus Sidqi Sharil Azli hari ini,” katanya ketika dihubungi.

Peguam Chetan Jethwani mewakili Bersatu ketika dihubungi mengesahkan perkara itu.

Permohonan kebenaran semakan kehakiman difailkan Naib Presiden Bersatu Datuk Seri Dr Ronald Kiandee dan Datuk Kapten (B) Muhammad Suhaimi Yahya selaku pegawai awam pertubuhan parti itu pada 17 April lepas.

Parti itu yang bertindak sebagai pemohon menamakan Johari serta empat Ahli Parlimen terlibat iaitu Datuk Armizan Mohd Ali (Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Datuk Matbali Musah (Sipitang) sebagai responden pertama hingga kelima.

Dalam permohonan itu, parti berkenaan memohon suatu perintah untuk membatalkan keputusan Johari melalui surat bertarikh 16 Jan lepas yang menyatakan responden kedua hingga kelima telah memberi penjelasan dan mengesahkan bahawa tiada berlakunya kekosongan kerusi Parlimen berkenaan berdasarkan tafsiran Perlembagaan Gabungan Rakyat Sabah (GRS) dan Perlembagaan Bersatu.

Bersatu juga memohon satu deklarasi bahawa empat ahli Parlimen itu telah berhenti menjadi ahli Dewan Rakyat mengikut Perkara 49A Perlembagaan Persekutuan, selain perintah supaya Johari mengesahkan berlakunya kekosongan luar jangka bagi semua kerusi Parlimen berkenaan.


Sekat media, Wan Saiful kritik sikap kerajaan pendendam

Datuk Wan Saiful Wan Jan mengkritik langkah kerajaan menyekat akses ke atas beberapa portal berita dengan menyifatkan ia satu tindakan berdendam terhadap pihak lawan.

Ahli Parlimen Tasek Gelugor itu mempersoalkan tindakan kerajaan campuran yang dipimpin Datuk Seri Anwar Ibrahim ekoran dakwaan pihak berkuasa telah menyekat sebahagian akses ke laman web MalaysiaNow dan Malaysia Today.

“Pemerhati negara dan antarabangsa, seharusnya tahu sekarang bahawa Anwar dan pentadbirannya sangat jauh daripada (imej) reformis yang mereka pura-purakan itu,” katanya pada satu kenyataan hari ini.

“Kita harus sedar bahawa ini adalah warna sebenar Anwar.

“Dia pendendam, drakonian, dan tidak cekap,” dakwa Wan Saiful.

Didapati sesetengah ISP menyekat akses ke tapak web tersebut. Menteri Komunikasi dan Multimedia Fahmi Fadzil menafikan mengeluarkan sebarang arahan untuk berbuat demikian.

Wan Saiful yang juga ahli Majlis Pimpinan Tertinggi (MPT) Bersatu berkata sekatan laman web berita berkenaan merupakan penyalahgunaan kuasa penguatkuasaan untuk menutup ketidakcekapan kerajaan.

“Kita sedia maklum baru-baru ini Fahmi mengugut aktivis media sosial dengan tindakan polis. Sebelum itu beberapa aktivis media sosial telah dipanggil untuk siasatan pihak berkuasa.

“Semua ini adalah gejala sikap pentadbiran ini terhadap kebebasan bersuara,” katanya.

Fahmi sejak itu menjelaskan bahawa dia menangani mereka yang menyalahgunakan media sosial untuk menyebarkan kebencian mengenai topik kaum, agama dan royalti.


Tak perlu TPM, kata Ismail Sabri

Perdana Menteri (PM) Datuk Seri Ismail Sabri Yaakob berkata beliau tidak memerlukan sesiapa pun untuk mengisi jawatan Timbalan Perdana Menteri (TPM) pada masa ini.

Menurutnya beliau sudah mempunyai empat menteri kanan untuk membantunya dalam menjalankan tugas kerajaan dan oleh itu tidak terbeban dengan kekosongan jawatan TPM.

“Saya sudah ada empat menteri kanan yang membantu saya. Seolah-olah saya mempunyai empat timbalan perdana menteri. Mereka boleh dikatakan sama, tetapi berbeza.

“Pada ketika ini, tidak menyusahkan atau membebankan saya untuk tidak mempunyai timbalan kerana keempat-empat menteri kanan mewakili parti yang berada dalam kerajaan. Hanya PAS tidak diwakili.

“Tetapi mereka tidak membuat bising mengenainya. Jadi saya rasa itu bermakna semua orang menerima… ada sedikit kelebihan dan kekurangan,” katanya menurut MalayMail.

Empat menteri kanan yang dimaksudkan ialah Datuk Seri Hishammuddin Hussein (Menteri Kanan Pertahanan – UMNO); Datuk Seri Mohamed Azmin Ali (Menteri Kanan Industri dan Perdagangan Antarabangsa – Bersatu); Datuk Dr Radzi Jidin (Menteri Kanan Pendidikan – Bersatu); dan Datuk Seri Fadillah Yusof (Menteri Kanan Kerja Raya – GPS).

Beliau berkata demikian kepada media tempatan dalam temu bual baru-baru ini, bertemakan “Inspirasi Setahun Keluarga Malaysia” di Seri Perdana, sempena setahun beliau menjadi PM hari ini (21 Ogos 2022).

Pada 28 Julai lalu, kepimpinan Perikatan Nasional (PN) mengeluarkan kenyataan yang memetik kekecewaan terhadap apa yang didakwa sebagai kurangnya keazaman dan komitmen Ismail Sabri untuk memenuhi apa yang telah dipersetujui.

Setiausaha Agung PN Datuk Seri Hamzah Zainudin berkata pihaknya akan menghantar delegasi bertemu PM bagi membincangkan pelaksanaan terma perjanjian yang dimeterai antara kedua-duanya.

Pada 13 Ogos, agensi berita nasional Bernama melaporkan Ismail Sabri berkata beliau telah bertemu dengan PN pada 4 Ogos.

Beliau berkata mesyuarat yang berlangsung pada minggu terakhir sidang Dewan Rakyat di bangunan Parlimen itu dihadiri Hamzah dan Bendahari PN Datuk Seri Ahmad Samsuri Mokhtar.

Ini berlaku selepas laporan bahawa pimpinan PN kecewa kerana pertemuan yang dijadualkan dengan PM dibatalkan secara tiba-tiba malam sebelumnya oleh Pejabat Perdana Menteri.

Sebelum ini, tiga nama daripada Bersatu telah digembar-gemburkan untuk jawatan TPM – Hamzah yang juga Menteri Dalam Negeri; Menteri Belia dan Sukan Datuk Seri Ahmad Faizal Azumu; dan Menteri Perdagangan Antarabangsa dan Industri Datuk Seri Mohamed Azmin Ali – dengan Hamzah dilihat sebagai calon ‘favourite’.

Mengulas lanjut, Ismail Sabri menambah bahawa pada masa ini tidak ada bentuk khianat dalam Kabinetnya dan semua menteri menjalankan tugas dan bekerjasama dengan baik, dengan tujuan melihat dan menyrlesaikan isu dihadapi rakyat.

“Kami semua sangat profesional. Kami membincangkan isu dan meluluskan penyelesaian bersama. Tidak ada niat jahat kerana kita tidak membincangkan politik kepartian, hanya isu rakyat, serta isu ekonomi dan negara.

“Ia juga tidak begitu sukar kerana ramai antara kami pernah bekerjasama sebelum ini. Beberapa menteri Bersatu pernah berada dalam Kabinet BN bersama saya sebelum ini,” katanya.

Beliau juga menyebut bahawa menteri-menterinya sepatutnya membuat penilaian semasa sesi Parlimen lalu, tetapi tidak berbuat demikian kerana keadaan Parlimen yang sibuk.

“Kami terpaksa menangguhkannya. Parlimen sibuk dengan perbahasan, pengundian dan sebagainya. Ia tidak sempurna. Ada yang beraksi dengan baik, ada juga yang kurang memberangsangkan, tetapi kita perlu melihat secara keseluruhannya,” katanya merujuk kepada prestasi menteri Kabinetnya.


Negara sambut kemerdekaan ke-65 semasa kemelut politik masih berterusan

Hari ini negara menyambut sambutan Hari Kemerdekaan Ke-65 sejak dibebaskan daripada cengkaman penjajah British, pelbagai kejayaan dan pembangunan sudah berjaya dikecapi dalam menempuh onak duri sejak 31 Ogos 1957.

Sejak negara merdeka sehingga hari ini juga, sudah ada sembilan Perdana Menteri dan tidak pernah berlaku dalam sejarah negara sebanyak tiga Perdana Menteri bertukar untuk satu penggal pentadbiran negara.

Begitulah uniknya sistem demokrasi negara, seseorang yang dilantik untuk menjadi Perdana Menteri perlu memiliki majoriti dan ia perlu dibuktikan terlebih dahulu sokongan tersebut.

Bagaimanapun, sejak berakhir Pilihan Raya Umum Ke-14 (PRU-14), rakyat Malaysia bukan sahaja mencatatkan sejarah dengan menumbangkan kerajaan UMNO-Barisan Nasional (BN) buat kali pertama tetapi juga memiliki tiga orang Perdana Menteri.

Malah, satu lagi sejarah tercatat apabila Datuk Seri Najib Razak menjadi bekas Perdana Menteri pertama yang dipenjarakan kerana kesalahannya mencuri wang rakyat selepas kekal didapati bersalah dalam kes SRC International Sdn Bhd.

Sepanjang empat tahun ini, pelbagai drama dan episod kemelut politik negara, malahan ia dilihat tidak pernah berhenti.

Pertukaran kerajaan pada 2018 sangat signifikan kepada negara kerana ia menunjukkan betapa dinamiknya politik negara, lebih penting lagi adalah mana-mana parti politik tidak lagi boleh memainkan hati dan menipu rakyat dengan sewenang-wenangnya.

Ia juga membuktikan rakyat sedia menukar mana-mana kerajaan yang dilihat tidak sensitif dengan kesusahan dialami mereka, hegemoni kuasa UMNO-BN selama menjadi kerajaan berjaya dipecahkan semasa PRU-14 lalu.

Sejak 2018 juga, politik negara tidak pernah sunyi dengan kontroversi dan sehingga hari ini masih berterusan.

Pada hujung minggu lalu, semua parti politik mengadakan perhimpunan masing-masing sebagai persediaan untuk menghadapi PRU-15 yang dijangka akan diadakan juga pada tahun ini.

PRU-15 pada tahun ini nampaknya seakan tidak boleh lagi dielak, Perdana Menteri Datuk Seri Ismail Sabri Yaakob kini berdepan dengan ancaman partinya sendiri yang berterusan mendesak agar Parlimen dibubarkan bagi memberi laluan pilihan raya diadakan.

Untuk rekod, Ismail Sabri adalah Perdana Menteri ketiga dilantik pada penggal ini selepas peletakan jawatan Tan Sri Muhyiddin Yassin ekoran tindakan Ketua Pembangkang, Datuk Seri Anwar Ibrahim berkomplot dengan anak muridnya, Datuk Seri Ahmad Zahid Hamidi dalam menjatuhkan kerajaan Perikatan Nasional.

Untuk rekod juga, Anwar sejak 1998 selepas disingkirkan daripada jawatan Timbalan Perdana Menteri juga masih gagal sehingga hari ini untuk menjadi Perdana Menteri disebabkan pelbagai skandal peribadinya.

Walaupun dijanjikan bakal menjadi Perdana Menteri oleh Tun Dr Mahathir Mohamad selepas kemenangan Pakatan Harapan pada PRU-14, namun Dr Mahathir sekali lagi tidak menunaikan janjinya itu dan bermulalah kemelut politik berterusan sehingga hari ini.

Drama politik negara berlarutan dan berpanjangan walaupun semasa negara sedang berdepan cabaran pandemik Covid-19, kesusahan rakyat seakan tidak diendahkan apabila pemimpin politik PKR dan UMNO sibuk mencatur strategi masing-masing kerana mahu memastikan Anwar menjadi Perdana Menteri.

Ketika Muhyiddin sibuk menguruskan isu soal vaksin dan memastikan kebajikan rakyat tidak terjejas akibat penularan Covid-19, ketika itu jugalah Anwar bersama Zahid sibuk mencari jalan menjatuhkan kerajaan.

Bukannya Anwar tidak tahu anak muridnya itu sedang tersepit dengan kes mahkamah, tetapi masih juga mahu berkomplot asalkan matlamat peribadi dapat dicapai.

Hubungan rapat mereka diketahui umum, kedua-dua mempunyai hubungan akrab semasa Anwar menjadi Timbalan Presiden UMNO dan ketika itu Zahid adalah Ketua Pemuda. Semasa pemecatan Anwar, sempatlah juga Zahid mengikut ke sana sini dan ditangkap pihak berkuasa dibawah Akta Keselamatan Dalam Negeri (ISA).

Kesepakatan kedua-dua mereka berjaya menumbangkan kerajaan PN, tetapi mujur bukan Zahid yang terpalit dengan kes mahkamah diangkat menjadi Perdana Menteri.

Kini, negara semakin menghampiri PRU-15 yang sepatutnya diadakan pada tahun depan, bagaimanapun Zahid dan konco-konco Kluster Mahkamah tetap tidak bersabar mendesak agar diadakan juga pada tahun ini.

Semua ini berpunca selepas Najib dijatuhi hukuman, Zahid pastinya tidak mahu mengikut jejak sama dengan rakan karibnya untuk duduk sebelah bilik di Penjara Kajang nanti.

Bagi Zahid, PRU-15 perlu diadakan tahun ini bagi menyelamatkan dirinya terlebih dahulu daripada menjadi seperti Najib, kononnya ia bagi menjaga kebajikan dan membela kepentingan rakyat adalah retorik semata-mata.

Kemelut politik ini dijaga berterusan selagi matlamat dan kepentingan peribadi individu tertentu tidak dipenuhi, malangnya yang terpaksa menanggung beban ini adalah rakyat kerana terpaksa melayan karenah orang politik.

Keadaan dahulu dan kini sudah agak berbeza, rakyat semakin celik dengan maklumat hanya di hujung jari. Berita sekarang cepat sampai dan begitu mudah tular, berbeza sama sekali semasa zaman dahulu.

Jika seorang ahli politik bercakap bukan-bukan dengan cepat ia akan menjadi bahan ejekan dan kecaman orang ramai khususnya warganet, pasti selepas itu akan keluar pelbagai video troll atau “menganjing” yang akan tular sebagai tanda menyindir ahli politik.

Oleh sebab itu, ahli politik sekarang perlu lebih berwaspada dan sensitif dengan rakyat, mereka tidak boleh lagi bertindak sesuka hati seperti dahulu kerana setiap pergerakan mereka akan menjadi perhatian masyarakat.

Yang pastinya, rakyat akan menyambut Hari Kemerdekaan Ke-65 ditengah-tengah kemelut politik yang tidak mempunyai noktah. Layan sajalah drama politikus selagi cita-cita peribadi mereka tidak dipenuhi.

Merdeka, merdeka, merdeka!!!


Awan kumulonimbus bawa ribut petir di Pulau Pinang semalam: Met Malaysia

Ratusan penunggang motosikal yang melalui kedua-dua belah Jambatan Pulau Pinang terpaksa berhenti susulan ribut kuat yang melanda laluan itu, petang semalam

Menerusi klip video yang tular di media sosial sejak malam tadi, kebanyakan penunggang motosikal bimbang untuk meneruskan perjalanan kerana angin kencang yang bertiup dan terpaksa berhenti di tengah-tengah jambatan itu.

Bagaimanapun, tiada kejadian tidak diingini berlaku sebelum ribut reda kira-kira setengah jam kemudian.

Sementara itu Bernama melaporkan, Jabatan Meteorologi Malaysia (MetMalaysia) Pulau Pinang memaklumkan kejadian angin kencang yang berlaku di Pulau Pinang semalam berpunca daripada awan kumulonimbus yang membawa ribut petir berskala kecil.

MetMalaysia Pulau Pinang dalam kenyataan hari ini berkata keadaan itu boleh berlaku pada sebelah petang sepanjang minggu ini dan pihaknya akan sentiasa memantau serta mengemas kini amaran cuaca dari semasa ke semasa.

“Berdasarkan pemantauan MetMalaysia Pulau Pinang, Stesen Meteorologi Butterworth telah merekodkan jumlah hujan sebanyak 19.4 milimeter (mm) pada pukul 6 petang semalam manakala Stesen Meteorologi Pencemaran Udara Perai, merekodkan jumlah hujan sebanyak 8.4 mm.

“Stesen Meteorologi Bayan Lepas pula merekodkan jumlah hujan sebanyak 4.8mm juga bagi tempoh sama dan pihak kami akan terus memantau serta mengemas kini amaran cuaca supaya tindakan segera dapat diambil,” katanya dalam kenyataan hari ini.

Dalam kejadian hujan lebat dan angin kuat yang melanda beberapa kawasan di bahagian pulau di Pulau Pinang pada kira-kira 5 petang semalam, banyak pokok tumbang dan struktur bumbung tercabut, namun tiada kemalangan jiwa dilaporkan.

Sementara itu, Pengerusi Jawatankuasa Perumahan, Kerajaan Tempatan dan Perancangan Bandar dan Desa negeri Jagdeep Singh Deo berkata kelajuan angin yang direkodkan sewaktu kejadian ribut semalam adalah sekitar 68 kilometer sejam.

Katanya berdasarkan pemantauan dan maklumat diterima pihaknya mendapati 25 lokasi di Pulau Pinang dilaporkan berlaku kejadian pokok tumbang dan dua lokasi merekodkan kejadian struktur bumbung diterbangkan angin.

“Pasukan Majlis Bandaraya Pulau Pinang (MBPP) telah mengambil tindakan segera selepas menerima maklumat berhubung kejadian tersebut dengan mengalihkan pokok-pokok yang tumbang dan hari ini mereka meneruskan kerja-kerja pembersihan pokok tumbang yang dijangka dapat diselesaikan,” katanya pada sidang akhbar hari ini.


Suspek rompak, tembak mati pengawal keselamatan ditangkap

Suspek yang dipercayai menembak mati seorang pengawal keselamatan dan mencederakan seorang lagi dalam rompakan di luar sebuah bank di di Puchong Prima, Selangor, petang semalam telah ditangkap.

Ketua Polis Daerah Subang Jaya Asisten Komisioner Abd Khalid Othman berkata polis turut menemui pistol yang disyaki digunakan suspek untuk menembak pengawal keselamatan itu.

Suspek yang dipercayai melakukan jenayah itu secara bersendirian berjaya ditahan di tempat awam di Seksyen 24, Shah Alam pada 7 malam tadi bersama karung berisi wang tunai, namun jumlah wang yang dibawa lari suspek masih dalam siasatan, katanya lapor Bernama.

Dalam kejadian jam 5.50 petang semalam seorang pengawal keselamatan maut selepas ditembak manakala seorang lagi cedera.

Abd Khalid berkata ketika kejadian terdapat empat pengawal keselamatan yang ditugaskan untuk mengambil wang tunai daripada sebuah bank untuk diangkut ke dalam van syarikat keselamatan dengan seorang pemandu menunggu dalam kenderaan.

Katanya ketika mereka mengambil wang di bank berkenaan, dua pengawal keselamatan berada di dalam bank manakala seorang pengawal keselamatan berada di antara bank dan van itu dan seorang lagi pengawal keselamatan bersama pemandu berada dalam kenderaan.

Menurutnya ketika kejadian, pengawal keselamatan yang berada di antara bank dan van sedang menyerahkan karung berisi wang kepada rakannya yang menunggu di van dan pada masa itu seorang suspek lelaki meluru ke arah mereka untuk merampas karung wang itu lalu berlaku pergelutan antara mereka bertiga.

Abd Khalid berkata suspek berusia 38 tahun disyaki memukul salah seorang daripada pengawal keselamatan sehingga cedera dan menembak seorang lagi pengawal keselamatan sebelum melarikan karung berisi wang itu.

Katanya pemandu van keselamatan yang panik segera membawa pengawal keselamatan yang cedera di bahagian tulang belakang masuk ke dalam van dan memandu van itu sehingga ke Puchong Perdana, tidak jauh dari lokasi kejadian dan mangsa yang cedera itu disahkan meninggal dunia di dalam van.


[KEMAS KINI] Selangor rekod kematian tertinggi hari ini

Jumlah kematian akibat Covid-19 hari ini meningkat kepada 101 kes, membabitkan 98 warganegara dan tiga bukan warganegara, kata Ketua Pengarah Kesihatan Tan Sri Dr Noor Hisham Abdullah.

Beliau berkata Selangor merekodkan kematian tertinggi dengan 50 kes, diikuti Wilayah Persekutuan Kuala Lumpur (11 kes) dan Johor (10 kes).

Terdahulu beliau memaklumkan jumlah kes positif Covid-19 harian di seluruh negara dalam tempoh 24 jam sehingga 12 tengah hari tadi, meningkat semula melepasi angka 5,000 berbanding semalam sebanyak 4,949 kes.

Katanya negara hari ini mencatat 5,419 kes baharu menjadikan kumulatif sebanyak 667,876 kes.

Sementara itu Dr Noor Hisham berkata 6,831 kes sembuh dilaporkan dalam tempoh berkenaan menjadikan kumulatif kes sembuh kepada 593,695.

“Sebanyak 70,112 kes masih aktif, dengan 922 pesakit dirawat di unit rawatan rapi, termasuk 450 yang memerlukan bantuan alat pernafasan,” katanya dalam kenyataan hari ini.

Beliau berkata jumlah kluster yang dikesan setakat ini juga bertambah kepada 2,513 manakala 1,735 kluster ditamatkan.

“Hari ini 19 kluster baharu dikesan menjadikan 778 kluster masih aktif,” katanya.

Daripada 19 kluster baharu yang dikesan itu enam dilaporkan di Selangor membabitkan tempat kerja; Sarawak (lima – tempat kerja dan komuniti); Johor (dua – tempat kerja); Kuala Lumpur (tiga – tempat kerja, komuniti dan Kumpulan Berisiko Tinggi); dan masing-masing satu di Pulau Pinang, Kedah serta Melaka membabitkan tempat kerja.

Data 15 Jun 2021


Cagar caruman KWSP untuk pinjaman bank mulai 7 April

Kerajaan Pakatan Harapan-Barisan Nasional (PH-BN) kekal dengan pendirian tidak membenarkan pengeluaran caruman Kumpulan Wang Simpanan Pekerja (KWSP) bersasar sebaliknya melaksanakan cadangan mencagar caruman itu untuk pinjaman bank.

Sehubungan itu, mulai 7 April ini, semua pencarum berusia 40 hingga 50 tahun, yang mempunyai tabungan minimum RM3,000 dalam Akuan 2 masing-masing layak membuat pinjaman bank.

Dua bank tempatan menyediakan kemudahan pinjaman itu iaitu Bank Simpanan Nasional (BSN) dan MBSB Bank dengan kadar faedah (konvensional) atau kadar keuntungan (Islamik) di antara 4 peratus hingga 5 peratus, lebih rendah berbanding kadar pasaran semasa iaitu 8 peratus hingga 15 peratus.

KWSP dalam kenyataannya hari ini (3 April 2023), memperincikan mengenai mekanisme, terma dan syarat Fasiliti Sokongan Akuan 2 (FSA2) yang kini boleh digunakan sebagai cagaran kepada pinjaman bank yang dibuat oleh pencarum.

“FSA2 adalah kemudahan yang bertujuan membantu ahli KWSP mendapatkan pembiayaan peribadi daripada institusi perbankan. Simpanan dalam Akaun 2 hanya boleh digunakan untuk membayar pembiayaan peribadi ini menerusi permohonan awal Pengeluaran Bersyarat Umur 50 Tahun atau 55 Tahun, berdasarkan pengeluaran sedia ada yang dibenarkan di bawah Akta KWSP 1991 (Akta).

“Bagaimanapun, pengeluaran ini adalah bersyarat, di mana pembayaran akan hanya dibuat kepada institusi perbankan apabila ahli telah mencapai umur 50 hingga 55 tahun, seperti yang termaktub dalam Akta.

“Pihak bank akan mentadbir sepenuhnya proses permohonan untuk pembiayaan peribadi melalui kemudahan ini, tertakluk kepada penilaian pembiayaan dan rangka kerja kredit mereka. Permohonan pembiayaan peribadi ini boleh dibuat secara dalam talian melalui institusi perbankan yang mengambil bahagian,” katanya.

KWSP berkata, sebelum membuat permohonan mulai 7 April ini, ahli perlu membuat semakan awal kelayakan dalam Akaun 2 KWSP.

Katanya, permohonan hendaklah dibuat mengikut terma dan syarat yang dipersetujui dengan institusi perbankan.

“Setelah permohonan diluluskan, ahli boleh mengemukakan permohonan awal Pengeluaran Bersyarat Umur 50 Tahun atau 55 Tahun kepada KWSP, berdasarkan amaun pembiayaan peribadi yang diluluskan institusi perbankan berkenaan.

“FSA2 akan dilaksanakan dalam dua fasa, dan ahli yang memenuhi kriteria kelayakan boleh memohon melalui bank yang mengambil bahagian iaitu MBSB Bank dan BSN. KWSP akan mempertimbangkan untuk menambah lebih banyak bank yang mengambil bahagian pada masa hadapan,” katanya.

KWSP berkata, sepanjang Fasa 1 pelaksanaan skim yang akan bermula pada 7 April 2023 dan kekal dibuka selama setahun, ahli yang layak berumur 40 tahun ke atas boleh memohon, tertakluk kepada kesediaan bank yang mengambil bahagian.

Tarikh mula untuk Fasa 2 untuk ahli di bawah umur 40 tahun akan diumumkan dalam masa terdekat.

Di bawah kemudahan ini, semua ahli KWSP warganegara Malaysia di bawah umur 55 tahun boleh membuat notis awal untuk Pengeluaran Umur 50 Tahun atau 55 Tahun, dengan syarat mereka mempunyai jumlah minimum RM3,000 dalam Akaun 2 KWSP mereka.

Jumlah pembiayaan maksimum telah ditetapkan pada RM50,000, tertakluk kepada baki Akaun 2 KWSP, dengan tempoh pembayaran balik sehingga 10 tahun.


Geram tuntutan ditolak Asyraf beri amaran akan semak dokumen bajet

Pemuda UMNO yang begitu terkesan dan kecewa dengan Bajet 2022, memberi amaran kepada kerajaan pimpinan Naib Presiden parti itu, Datuk Seri Ismail Sabri Yaakob, bahawa kerajaan akan berdepan cabaran dan kekangan untuk melaksanakan belanjawan berkenaan.

Bukan itu sahaja, disebabkan kecewa kerana kerajaan tidak tunduk kepada kehendak mereka dalam Bajet 2022 itu juga menyebabkan Pemuda UMNO geram hingga mahu menyemak semua dokumen belanjawan, termasuk Laporan Ekonomi.

Tidak terlepas untuk mereka teliti ialah teks ucapan Menteri Kewangan Senator Tengku Datuk Seri Zafrul Tengku Abdul Aziz.

Perkara ini dijelaskan Ketua Pemuda UMNO, Datuk Asyraf Wajdi Dusuki dalam satu kenyataan hari ini ketika mengulas pembentangan Bajet 2022 oleh Tengku Zafrul di Dewan Rakyat semalam.

“Saya dan teman-teman Pemuda UMNO Malaysia mendengar dengan penuh minat dan harapan yang Belanjawan 2022 yang dibentangkan kelmarin bakal menjadi instrumen penting untuk pemulihan negara yang ramai rakyat di luar sana dambakan,” katanya.

Mengakui Bajet 2022 itu ‘agak menyeluruh dan optimistik’ beliau dan Pemuda UMNO tetap kecewa kerana beberapa permintaan mereka – kononnya ‘tuntutan rakyat’ – tidak dimasukkan ke dalam belanjawan itu.

“Sejujurnya, saya dan teman-teman di Pemuda UMNO Malaysia tidak dapat menyimpan perasaan kecewa, apabila ada beberapa #TuntutanRAKYAT yang kami perjuangkan tidak dipenuhi, walaupun tidak dinafikan sudah ada beberapa #TuntutanRakyat yang kami perjuangkan ditunaikan kerajaan termasuk Moratorium tanpa faedah.

“Namun antara yang menjadi harapan besar majoriti rakyat iaitu Pengeluaran Simpanan KWSP i-Citra RM10,000 secara one-off yang tidak dimasukkan oleh Kerajaan dalam pembentangan kelmarin.

“Apakan daya, walaupun perkara ini telah berkali-kali diperjuangkan secara konsisten bahkan diutarakan di dalam pelbagai medium, platform termasuk mengadakan siri-siri pertemuan dengan pemimpin-pemimpin tertinggi negara hatta pengurusan tertinggi KWSP,” katanya lagi.

Oleh itu, Asyraf berkata beliau dan pasukan Pemuda UMNO akan menyemak semua dokumen berkaitan Bajet 2022 berkenaan.

“Pun begitu, saya dan teman-teman di Pemuda UMNO tidak boleh “lepas tangan”. Dokumen-Dokumen Belanjawan 2022 termasuklah Laporan Ekonomi dan Teks Ucapan YB Menteri Kewangan akan diteliti dengan mendalam oleh kami secara bersama.

“Banyak cabaran dan kekangan yang akan dihadapi oleh semua pihak termasuklah Pemerintah untuk menjayakan Belanjawan 2022 ini,” katanya.

Menurutnya, andaian ekonomi dan pengenalan cukai dan duti eksais baru untuk menampung perbelanjaan besar yang dirancang sudah pasti akan memberi impak kepada iklim perniagaan dan harga pengguna kelak.


Kemenangan UMNO di Johor mungkin buka laluan kepada PRU-15, adakah Ismail Sabri bersedia?

Risiko lebih besar bakal dihadapi Datuk Seri Ismail Sabri Yaakob sekiranya UMNO bakal meraih satu lagi kemenangan besar pada Pilihan Raya Negeri (PRN) Johor seperti yang berlaku di Melaka.

Tidak pasti samaada Perdana Menteri (PM) Kesembilan itu sedar atau tidak dengan episod satu lagi kemelut politik yang bakal dihadapinya selepas PRN Johor, namun beliau wajar bersedia dengan sebarang kemungkinan langkah seterusnya bakal diambil oleh kumpulan Kluster Mahkamah selepas ini.

Kumpulan yang berkuasa dalam UMNO terdiri daripada beberapa individu berdepan puluhan pertuduhan di mahkamah sedang rancak mencari jalan untuk melepaskan diri, kes-kes mahkamah yang dihadapi sedang menghimpit mereka.

Masa itu emas bagi kumpulan Kluster Mahkamah, sekiranya tidak ada langkah segera diambil berkemungkinan nasib mereka akan berakhir di sebalik tirai besi dan tidak ada jalan lain selain mendesak supaya pilihan raya umum (PRU) segera diadakan.

Seperti ramalan awal Agenda Daily sebelum ini yang sudah dapat menjangkakan PRN Johor akan diadakan selepas Melaka, Ismail Sabri juga bakal berdepan desakan dalam partinya sendiri untuk membubarkan Parlimen selepas Johor nanti.

Mungkin Ismail Sabri sendiri naif dan terlalu lurus bendul tidak dapat membaca percaturan politik yang sedang dibuat oleh kumpulan Kluster Mahkamah, namun dengan rancangan satu persatu kumpulan tersebut diharapkan beliau sudah ada berkesedaran diri realiti yang bakal dihadapinya.

Jika perkara ini berterusan, Ismail Sabri bakal menjadi PM paling singkat dalam sejarah dan perlu menjadi seorang yang berani untuk membuat keputusan politik walaupun terpaksa menelan pahitnya, namun itu adalah realiti sebenar dalam politik.

Musuh sebenar Naib Presiden itu bukan datang daripada Perikatan Nasional (PN) mahu pun parti pembangkang, tetapi musuh sebenar adalah daripada dalam partinya sendiri dan beliau seakan tidak memiliki suara untuk melawan mereka.

Blok pembangkang, Pakatan Harapan (PH) sudah memberikan kata dua kepada Ismail Sabri dengan meletak syarat Rang Undang-undang (RUU) Anti Lompat Parti perlu diluluskan pada sidang Dewan Rakyat Mac depan, jika tidak mereka akan menarik sokongan.

Dengan amaran yang datang daripada cikgu Presiden UMNO itu, Datuk Seri Anwar Ibrahim secara tidak langsung memberi isyarat bakal sekali lagi akan bergandingan dengan anak muridnya untuk mewujudkan satu lagi kemelut politik.

Krisis politik tahun lalu juga berpunca akibat komplot beregu cikgu dengan anak murid iaitu Anwar dengan Datuk Seri Ahmad Zahid Hamidi, nampaknya ia juga bakal mengulang episod sama yang berlaku tahun lalu.

Adakah Ismail Sabri masih tidak percaya kedua-dua cikgu dan anak murid itu mempunyai hubungan istimewa? Apakah hubungan istimewa tersebut? Mungkin Ismail Sabri sepatutnya lebih banyak duduk dan mendengar cerita lama orang politik bagi memahami senario hubungan istimewa tersebut.

Desas-desus kebimbangan dalam kem penyokong Ismail Sabri berhubung tindakan seterusnya kumpulan Kluster Mahkamah selepas PRN Johor sudah menjadi topik perbualan hangat, tetapi mereka tidak mempunyai pengaruh dan daya kemampuan berfikir untuk mencari jalan mematikan langkah tersebut.

Kedudukan Naib Presiden UMNO tidak sekuat atau sama tarafnya dengan Presiden, Zahid yang mempunyai lebih banyak kuasa, malah tandatangannya lebih laku sekiranya sesiapa mahu bertanding dalam PRU selepas ini.

Watikah lantikan calon hanya akan ditandatangani Zahid, perkara itu yang menggusarkan semua orang UMNO dan mahu tidak mahu terpaksa mengikut telunjuk hala tuju yang dirancang oleh anak murid Anwar itu.

Pemilihan parti itu juga sudah ditangguhkan selama 18 bulan bermula 30 Jun tahun lalu, tempoh masa itu memberikan masa untuk Zahid meneruskan sebarang langkah seterusnya tetapi ia mesti dilaksanakan sebelum berakhir pemilihan parti.

Spekulasi PRU akan diadakan sebelum pemilihan parti bukan cerita dongeng, tapi siapakah calon PM yang akan diletak UMNO pada PRU-15 nanti jika ia diadakan sebelum pemilihan parti diadakan?

Zahid tidak akan menamakan dirinya kerana kes mahkamahnya, namun individu dikatakan lebih setia dan mudah mengikut cakap Zahid adalah Timbalan Presidennya, Datuk Seri Mohamad Hasan yang akan dicalon sebagai PM mewakili UMNO dan bukannya Ismail Sabri.

Selagi pemilihan parti tidak diadakan, Ismail Sabri tidak akan diletak sebagai calon PM pada PRU-15 nanti kerana orang kedua tertinggi dalam parti akan dipilih bagi jawatan nombor satu negara itu.

Sudah bersediakah Ismail Sabri selepas PRN Johor ini?


Mangsa banjir di Johor meningkat lagi pada tengahari, Mat Maslan mana?

Daripada 271 mangsa banjir direkodkan pada pagi tadi, angka tersebut terus meningkat dengan seramai 295 orang daripada 85 keluarga lagi pada tengahari ini.

Mangsa banjir tersebut melibatkan kawasan sekitar Kulai dan juga termasuk kawasan Parlimen disandang Setiausaha Agung UMNO, Datuk Seri Ahmad Maslan selepas banjir melanda beberapa kawasan di Johor sejak semalam.

Setakat ini, empat pusat pemindahan sementara (PPS) dibuka di tiga daerah.

Kulai kekal sebagai daerah paling terjejas dengan mangsa banjirnya kekal dengan 159 orang daripada 41 keluarga. Mereka ditempatkan di PPS (SMK) Bukit Batu.

Mangsa banjir kilat di Kluang turut meningkat sedikit apabila satu daripada dua PPS di sana merekodkan peningkatan jumlah mangsa.

PPS Sekolah Kebangsaan (SK) Sri Kampung Renggam, kekal mencatatkan 33 mangsa daripada 15 keluarga, manakala PPS SK Sungai Linau pula merekodkan pertambahan mendadak ke 41 orang daripada 10 keluarga berbanding hanya 27 mangsa daripada tujuh keluarga, pagi tadi.

PPS dibuka di Pontian membabitkan SK Melayu Raya turut mencatatkan sedikit pertambahan kepada 62 mangsa daripada 19 keluarga berbanding hanya 52 mangsa daripada 16 keluarga, pagi tadi.


Calon muda PRN: Mampukah mereka menang tawan hati pengundi?

Berbeza dengan pilihan raya terdahulu, parti-parti politik berlumba-lumba meletak muka baharu dan tidak kurang juga mempertaruhkan calon muda bagi pada Pilihan Raya Negeri (PRN) Melaka yang akan berlangsung pada 20 November.

Lebih menarik lagi, PRN Melaka juga memperlihatkan lebih ramai calon masuk bertanding berbanding Pilihan Raya Umum ke-14 (PRU14) sebelum ini apabila seramai 112 orang masuk berbanding hanya 85 calon.

Pilihan Raya ini juga menampilkan lebih 50 peratus calon muda iaitu seramai 65 orang berusia antara 21 hingga 49 tahun manakala baki 47 calon berusia 50 hingga lebih 60 tahun selain mempertaruhkan 16 calon wanita dan 96 calon lelaki.

Calon termuda Perikatan Nasional (PN), Fong Khai Ling berusia 27 tahun akan bertanding buat kali pertama di kerusi Dewan Undangan Negeri (DUN) Kota Laksamana.

Ling semasa ditemui Agenda Daily memberitahu mahu menawarkan pengalaman dan kepakaran dimilikinya bagi menyumbang khidmat bakti kepada rakyat di Kota Laksamana dan berharap diberikan peluang untuk membuktikannya.

“Saya ada pengalaman dan kepakaran yang boleh menyumbang kepada rakyat di Kota Laksamana.

“Berilah peluang kepada saya untuk berkhidmat di Kota Laksamana dan undilah saya calon nombor 1,” katanya.

Ling berkata memilih Parti Gerakan sebagai platform politiknya kerana imej bersih dan berintegriti parti tersebut menyebabkan berminat untuk menyertai perjuangan parti tersebut.

Berpendidikan MBA dari Universiti Sunderland itu sangat mengharapkan PRN Melaka akan dapat memberinya pengalaman berharga dan jika diberikan peluang berjanji akan memberikan yang terbaik kepada pengundi Kota Laksamana nanti.

Sementara itu, seorang lagi calon termuda dalam PRN Melaka adalah berusia 21 tahun, Farzana Hayani Mohd Nasir di DUN Sungai Rambai atas tiket Pakatan Harapan (PH).

“Sejujurnya saya tidak pernah terfikir akan dipilih menjadi calon untuk bertanding, namun telah sangat-sangat ready (bersedia) untuk membantu rakyat dan masyarakat di negeri Melaka,” katanya dipetik laporan Bernama.

Ketua Srikandi Keadilan Melaka itu menegaskan antara isu yang akan beliau diberi perhatian serius jika menjadi wakil rakyat ialah meningkatkan capaian Internet di seluruh negeri Melaka bagi memudahkan pendidikan dan menggalakkan rakyat menceburi bidang keusahawanan secara dalam talian.

Farzana berkata sebagai pelajar, beliau merasa peritnya dengan gangguan Internet ketika sedang mengulang kaji pelajaran.

“Sebagai mahasiswi saya sangat pentingkan rangkaian Internet kerana pengalaman sebagai pelajar di rumah, ia sangat penting untuk keluarga yang mempunyai anak-anak bersekolah terutama di kawasan Sungai Rambai.

Farzana merupakan penuntut Ijazah Sarjana Muda Universiti Teknologi Mara (UiTM) Shah Alam dan juga lulusan Diploma Komunikasi dan Pengajian Media, universiti sama.

Bagaimanapun, nasib kurang baik dihadapi seorang lagi calon muda mewakili Barisan Nasional (BN) di kerusi DUN Kesidang, Leong Hui Ying yang berusia 29 tahun apabila menjadi mangsa video tular sehingga didakwa tidak fasih bertutur bahasa kebangsaan.

Menerusi satu rakaman pendek, calon BN berusia 29 tahun itu menjelaskan apa yang berlaku berdasarkan rakaman temu bualnya yang memaparkan beliau ‘terpinga-pinga’ dan tidak dapat menjawab soalan ketika ditemu bual oleh wartawan.

Wakil daripada parti MCA itu berkata, beliau boleh berbahasa Melayu, namun ketika kejadian terdapat sedikit masalah sehingga perkara berkenaan timbul.

Justeru, beliau meminta agar masyarakat di Kesidang, terutama pengundi tidak salah faham mengenainya dan terus memberi sokongan kepadanya.

“Jadi saya berharap, masyarakat di Kesidang, terutama pengundi tidak salah faham mengenainya dan berikan sokongan kepada saya,” katanya.

Terdahulu, tular di media sosial calon daripada itu yang tidak boleh bertutur dalam bahasa kebangsaan, berdasarkan video yang berdurasi 58 saat tersebut, Leong ditanyakan beberapa soalan dalam bahasa Melayu oleh pengamal media namun tidak dapat dijawab.

Ketiga-tiga calon muda ini kali pertama bertanding atas tiket parti masing-masing, namun adakah mereka mampu mengatasi lawan calon lain yang lebih berpengalaman pada PRN Melaka kali ini.

Dengan tamatnya proses penamaan calon pada 10 pagi tadi di 28 kerusi DUN di negeri ini yang berlangsung dalam suasana norma baharu, maka tempoh berkempen sudah bermula sehingga 11.59 malam, 19 Nov ini.

Tidak seperti hari penamaan calon sebelumnya, tiada suasana seperti karnival kerana perarakan dan perhimpunan ramai tidak dibenarkan di bawah SOP yang dikeluarkan SPR.

BN, PN dan PH masing-masing mempertaruhkan 28 calon, Parti Bumiputera Perkasa Malaysia (Putra) (lima), Parti Perikatan India Muslim Nasional (IMAN) (satu) dan Bebas (22) pada PRN ini.

Selain itu, dua fakta menarik yang dapat dilihat pada pilihan raya ini ialah buat kali kedua satu pilihan raya negeri diadakan di Semenanjung secara bersendirian tanpa bersekali dengan pilihan raya umum selepas suatu Pilihan Raya Dewan Undangan Negeri Kelantan telah diadakan pada 11 Mac 1978.

PRN ini juga menyaksikan PAS bertanding menggunakan logo gabungan PN selepas buat kali pertama menggunakan panji-panji BN pada 1974.


Bekas menteri kewangan persoal kenaikan OPR ketika inflasi menurun

Susulan penurunan inflasi, Lim Guan Eng mempersoalkan langkah kenaikan kadar faedah semalaman (OPR) yang diumumkan oleh Bank Negara Malaysia (BNM) sebelum ini.

Bekas menteri kewangan DAP itu berkata laporan Jabatan Perangkaan Malaysia (DOSM) pada Jumaat lalu mengumumkan penurunan inflasi negara tetapi ia menimbulkan persoalan langkah BNM memutuskan untuk menaikkan OPR.

“Sungguhpun dari Januari hingga April lalu, BNM tidak menaikkan kadar faedah, namun inflasi tetap turun atas usaha Kerajaan Perpaduan di Putrajaya namun pada Mei, BNM tiba-tiba menaikkan kadar faedah yang kita rasa memang tidak wajar.

“Biasanya kadar faedah naik untuk kawal inflasi, tetapi kita lihat inflasi dah turun sungguhpun BNM tidak naik kadar faedah.

“Kita nak tanya mengapa pula sekarang perlu naikkan kadar faedah? Ini hanya akan tambah kos dan bebankan kewangan peminjam, tak kira individu atau peniaga,” katanya dalam hantaran di Facebook.

DOSM mengumumkan kadar inflasi negara menurun kepada 3.3 peratus pada April berbanding 3.4 peratus, Mac lalu sedangkan inflasi teras menurun kepada 3.6 peratus berbanding 3.8 peratus bulan sebelumnya.

Ujarnya lagi, kenaikan kadar faedah berkenaan akan menjejaskan pertumbuhan ekonomi secara langsung, selain turut menyukarkan usaha mengulangi pertumbuhan ekonomi suku pertama sebanyak 5.6 peratus pada suku tahun kedua.

“Kadar faedah tidak dijangka naik bukan hanya pendapat saya, tetapi juga pandangan pakar ekonomi.

“Bloomberg menemuramah 19 pakar ekonomi, 16 daripadanya menjangka kadar faedah kekal, sedangkan hanya tiga orang kata ia naik. Reuters pula tanya 25 pakar ekonomi, dan dapatannya 21 jangka ia kekal sedangkan empat sahaja jangka naik. Maka jelas, 80 peratus daripada pakar ekonomi rasa kadar faedah tak akan naik,” katanya.

Beliau berkata, perkara itu dimaklumkan kepada Perdana Menteri, Datuk Seri Anwar Ibrahim.

“Beliau tahu pandangan kami dan akan memerhati angka-angka ekonomi dan ambil tindakan seterusnya. Kami sememangnya bimbang kadar OPR tinggi akan bawa kesusahan kepada rakyat.

“Seperti yang disebut sebelum ini hanya sektor perbankan akan untung. Kenaikan faedah sebanyak 0.25 peratus baru-baru ini akan tambahkan keuntungan bersih sektor perbankan tahun ini sebanyak lebih RM1 bilion,” katanya.

DOSM baru-baru ini mengumumkan keadaan inflasi Malaysia semakin baik apabila berada pada kadar 3.3 peratus pada April berbanding 3.4 peratus, Mac lalu.

Menurut jabatan berkenaan, inflasi di Malaysia kekal didorong Restoran dan Hotel (6.6 peratus) dan Makanan dan Minuman Bukan Alkohol (6.3 peratus).


MP pembangkang cadang RTM tayang filem bersejarah Anwar: The Untold Story

Filem Anwar: The Untold Story dicadangkan ditayangkan menerusi siaran televisyen RTM ke seluruh negara, kata seorang Ahli Parlimen PAS.

MP Kuala Krai, Abdul Latiff Abdul Rahman berkata sekiranya RTM membeli filem bersejarah tersebut dan disiarkan di kaca televisyen, kerajaan tidak perlu mengarahkan pelajar sekolah menontonnya di pawagam.

Abdul Latiff memberi cadangan tersebut semasa membahaskan Rang Undang-undang Fi (Jabatan Penyiaran Malaysia) (Pengesahan) 2023 di Dewan Rakyat.

“Saya mencadangkan RTM membeli terus filem (Anwar: The Untold Story) dan tayangkan secara percuma tanpa perlu menggunakan budak (murid) sekolah dan juga kakitangan kerajaan, mengeluarkan surat rasmi menjemput mereka menonton di pawagam bersama menteri dan pegawai tinggi kerajaan,” katanya.

Cadangan itu turut mendapat sokongan beberapa MP lain yang menepuk meja.

Malah Latiff turut berkata, kerajaan juga boleh menjemput MP lain, cuma perlu mengeluarkan surat rasmi “untuk menonton filem yang penuh bersejarah”.

Terdahulu, Sekolah Menengah Kebangsaan (SMK) Putrajaya Presint 5 (1) mengesahkan program menonton filem Anwar: The Untold Story bersama Menteri Pendidikan Fadhlina Sidek di sebuah pawagam di Putrajaya malam tadi.

Penolong Kanan Tingkatan 6, Suziyah Selamat, berkata program itu atas jemputan kementerian dan tiada paksaan kepada pelajar Tingkatan 6 sekolah tersebut, sambil menyifatkan ia sebahagian proses pembelajaran di luar bilik darjah.

Suziyah berkata, aktiviti itu tidak wajar dipolitikkan kerana ia mendapat persetujuan ibu bapa terlebih dahulu, selain kandungan filem itu juga berkait silibus pembelajaran Tingkatan 6 yang menyentuh isu rasuah dan pentadbiran negara.

Terdahulu awal hari ini, tular surat berhubung permintaan kebenaran kepada ibu bapa untuk pelajar menonton filem tersebut di pawagam.


PH, UMNO ‘serang’ MB Kedah untuk cetus persepsi buruk terhadap PN

Menteri Besar Kedah, Datuk Seri Muhammad Sanusi Md. Nor berkata tindakan pihak lawan menyerang dirinya serta negeri tersebut adalah semata-mata untuk membentuk persepsi bahawa Kedah akan mengalami kerugian jika Perikatan Nasional (PN) terus dikekalkan sebagai kerajaan negeri selepas ini.

Katanya, pihak yang sama juga seakan cuba memberi gambaran bahawa Kedah akan maju, beruntung dan mendapat bantuan peruntukan dari Kerajaan Persekutuan sekiranya memilih Pakatan Harapan (PH) menjadi kerajaan di Kedah.

Ketua Pengarah Pilihan Raya PN dan PAS itu berkata, beliau bukanlah seorang ‘kaki gaduh’ namun apa yang dilakukannya hanyalah membetulkan kesilapan serta tanggapan dalam kalangan rakyat.

“Kita bukan nak cari gaduh sebab tak guna ‘sekupang’ pun memerintah sambil bergaduh. Tapi kalau hak kita dicabul serta tak diberikan dan dalam masa sama gambaran buruk ditimpakan kepada kita dengan tidak benar, kita mesti lawan utk betulkan kesalahan tu

“Kalau perbetulkan kesalahan itu adalah satu tindakan cari gaduh atau isytihar perang, maka saya akan berperang setiap hari.

“Kalau kita tolong perbetulkan kesilapan orang tetapi dianggap sebagai memerangi mereka, maka itu tindakan bodoh. Orang cerdik biasanya kalau mereka buat silap dan ditegur, mereka akan ucap terima kasih kepada kita,” katanya dalam sesi ceramah di Kompleks PAS Kedah, Simpang Empat dekat sini, malam tadi.

Menurutnya, apa yang dilakukannya itu menepati syarak kerana kerana kesalahan fakta akan menyebabkan negeri serta negara ini rosak.

“Apabila perkara tidak benar menjadi asas untuk orang ramai membuat pendiran atau penilaian, maka negara ini akan rosak sehari demi sehari. PAS bejruang untuk perbetulkan keadaan ini kerana negeri ini tak bolh dirosakkan oleh orang yang ‘loq laq’.

“Jika saja betul, siapa pun ‘mai’ nak lawan, kita lawan. Saya pula kalau lawan, akan lawan sampai menang dan bersandarkan fakta yang betul saja,” katanya.

Katanya, ketika ini golongan terlibat seakan mengundang pihaknya untuk memperbetulkan kesilapan yang sengaja direka mereka terhadap Kedah.

“Bila kita perbetulkan kesilapan itu, mereka kata kita cari gaduh. Inilah masalah ‘walanon’,” katanya. – Warta Rakyat


Asyraf beri peringatan kepada PM ikut ketetapan MT UMNO dalam isu KWSP

Tidak berpuas hati dengan pendirian Datuk Seri Ismail Sabri Yaakob dalam isu pengeluaran i-Citra Kumpulan Wang Simpanan Pekerja (KWSP), Pemuda UMNO memberi peringatan kepada Perdana Menteri (PM) supaya mengikut ketetapan yang dibuat oleh Majlis Tertinggi (MT) UMNO.

Ketua Pemudanya, Datuk Asyraf Wajdi Dusuki mendakwa MT UMNO sudah sudah meletak garis panduan kepada Ismail Sabri dalam isu pengeluaran KWSP dan menuntut beliau mematuhinya kerana ia merupakan syarat yang wajar dituruti.

“Selagi MT belum menarik balik ketetapan ini, garis panduan ini masih terpakai,” katanya pada hantaran di Facebook.

Berhubung tuntutan pengeluaran i-Citra itu, Asyraf berkata ia bagi “memenuhi hasrat dan menyantuni tuntutan rakyat” yang terdesak sejak perintah kawalan pergerakan (PKP) dan pasca PKP.

Jelasnya lagi, Presiden UMNO Datuk Seri Ahmad Zahid Hamidi hanya menegaskan kembali ketetapan MT UMNO pada 27 Ogos 2021 ketika menggariskan beberapa panduan utama kepada Ismail Sabri.

Asyraf turut memuat naik kenyataan Zahid yang meminta kerajaan mengkaji semula keputusan untuk tidak membenarkan pengeluaran tersebut, serta kenyataan media mesyuarat MT yang diperkatakan itu.

Antara lain, kenyataan media itu menuntut kerajaan menambah baik pakej bantuan rakyat, moratorium tanpa faedah terakru, bantuan kepada pengusaha yang terjejas oleh pandemik Covid-19, dan “pengeluaran i-Citra secara one-off dengan jumlah minimum RM10,000”.

Zahid dan Asyraf antara pihak yang terus memperjuangkan pengeluaran KWSP RM10,000 secara sekali keluar, lebih-lebih lagi apabila beberapa negeri dilanda musibah banjir.

Semalam, Ismail Sabri menegaskan kecaman dan desakan individu tertentu berhubung isu pengeluaran i-Citra KWSP tidak akan memberi kesan kepadanya dalam meneruskan usaha membantu rakyat yang terjejas akibat bencana banjir.

Ismail Sabri tidak menamakan individu mendesaknya berhubung isu pengeluaran KWSP, namun diketahui umum Asyraf dan Zahid serta bekas PM, Datuk Seri Najib Razak yang lantang membangkitkan isu tersebut.

“… yang tidak berpuas hati, mengecam akan terus berasa begitu di media sosial. Masing-masing ada tugas masing-masing.

“Saya harap kita semua tidak terkesan dengan serangan yang dibuat kerana kita menjalankan tanggungjawab… biarkan.. dan (ini) tidak akan menyekat saya daripada terus bekerja,” katanya dipetik dalam satu program di Temerloh semalam.

Dalam pada itu, Ismail Sabri menekankan pentadbirannya memberi tumpuan kepada usaha mencari penyelesaian jangka panjang masalah banjir secara menyeluruh bagi mengurangkan risiko dan jumlah lokasi terjejas akibat bencana itu pada masa depan.

Jelasnya perkara itu menjadi agenda utama Jawatankuasa Pengurusan Bencana Pusat sebaik sahaja operasi pascabanjir selesai, dan ia melibatkan kerajaan negeri, kementerian dan agensi kerajaan serta pakar dalam bidang berkaitan khususnya dalam aspek pengairan dan saliran.

“Kita akan cari dan bincangkan apa sahaja modul yang sesuai digunakan untuk menyelesaikan masalah ini, dan jika ia tidak boleh dilaksanakan secara serentak di Malaysia, fokus akan diberikan di daerah atau kawasan berisiko tinggi banjir.

“Rancangan jangka panjang memerlukan kos yang besar tetapi ia membantu mengurangkan kos dikeluarkan kerajaan setiap kali banjir dan setakat ini, kita telah membelanjakan RM1.4 bilion untuk bantuan sahaja, dan jumlah ini dijangka bertambah kerana kita belum menerima laporan penuh kerosakan,” katanya lagi.

Sementara itu, Pengarah Ekonomi PM, Shahril Sufian Hamdan mempertahankan keputusan bosnya berhubung isu pengeluaran i-citra KWSP dengan menjelaskan rasional disebalik langkah tersebut.

“Semua maklum bahawa pinjaman dari bank atau institusi seperti Tekun perlu dibayar semula. Dalam kes ini, hanya perlu bayar semula amaun pokok sahaja sebab tiada caj faedah.

“Namun, pengeluaran KWSP juga adalah konsep meminjam iaitu meminjam dari masa depan sendiri. Kosnya ialah lima atau enam peratus setiap tahun, iaitu pendapatan dividen KWSP setiap tahun.

“Jika kita keluarkan RM10,000, dalam masa lima tahun sahaja sudah rugi hampir RM3,000 kerana terlepas pendapatan dividen yang dikompaun dari tahun ke tahun.

“Dalam masa 10 tahun, hampir RM7,000 pendapatan yang sepatutnya ada, sudah tiada,” katanya dalam satu kenyataan pada Sabtu.


Kertas siasatan dokumen mahkamah Najib, Rosmah bocor ke pendakwaan

Kertas siasatan bagi dakwaan kebocoran dokumen penghakiman mahkamah yang melibatkan bekas Perdana Menteri Datuk Seri Najib Razak dan isterinya Datin Seri Rosmah Mansor, telah diserahkan kepada Timbalan Pendakwa Raya (DPP).

Ketua Polis Kuala Lumpur Datuk Azmi Abu Kassim berkata, bagaimanapun kedua-dua kertas siasatan telah dikembalikan kepada polis untuk siasatan lanjut.

“Kertas siasatan bagi kes dokumen penghakiman Najib yang bocor telah dikemukakan pada 30 Ogos dan serta 5 September tetapi ia telah dikembalikan kepada kami.

“Bagi kes melibatkan Rosmah, kertas siasatan telah dikemukakan pada 30 Ogos lalu dan dikembalikan. Kami akan menyiasat perkara itu dengan lebih lanjut,” katanya kepada pemberita di ibu pejabat polis Kuala Lumpur, hari ini (6 September 2022).

Setakat ini, dalam kes dokumen penghakiman Najib yang bocor, polis telah merekodkan keterangan 17 individu, manakala bagi kes Rosmah, 10 individu telah dipanggil untuk direkodkan keterangan mereka, kata Azmi.

“Kami tidak menolak kemungkinan ada antara mereka yang telah direkodkan kenyataannya akan dipanggil semula.

“Kami menyasarkan untuk menyelesaikan siasatan bagi kedua-dua kes itu secepat mungkin,” katanya.

Sebelum ini, Ketua Polis Daerah Sentul Asisten Komosioner Beh Eng Lai pernah berkata bagi kes membabitkan dokumen penghakiman Rosmah yang bocor, dokumen itu sebenarnya menjadi rujukan hakim dan bukan muktamad.

Penulis blog Raja Petra Kamarudin telah menerbitkan dokumen itu pada 26 Ogos yang bertajuk “Rosmah Mansor Akan Diisytiharkan Bersalah Pada 1 September 2022”.

Laporan itu mendakwa keputusan mahkamah untuk mendapati Rosmah Mansor bersalah telah pun dibuat.

“Perkara itu masih disiasat termasuk di bawah Akta Rahsia Rasmi 1972,” kata Beh.


UMNO kena ikut sunnah sebelum tidur elak mimpi bukan-bukan

Srikandi Bersatu Malaysia menasihati Wanita UMNO supaya memenuhi tuntutan sunnah Rasulullah SAW sebelum tidur, agar mereka tidak ‘bermimpi’ yang bukan-bukan.

Ketua Penerangan Srikandi Bersatu Malaysia, Nina Yusof berkata, mimpi adalah mainan syaitan kecuali sebelum tidur seseorang memenuhi tuntutan sunnah seperti berwuduk, berdoa, membaca tiga qul, berzikir, tidur di sisi kanan dan lain-lain lagi.

“Maka mimpi yang dimaksudkan oleh Ketua Wanita UMNO ini jatuh dalam kategori yang mana?

“Adakah mimpi yang benar atau mimpi mainan syaitan dengan tujuan untuk menakutkan atau menyedihkan anak Adam atau Mimpi yang terkesan daripada kehidupan nyata dan realiti manusia sehingga dibawa ke dalam tidur?,” katanya mengulas ucapan Ketua Wanita UMNO, Datuk Noraini Ahmad pada Perhimpunan Agung UMNO (PAU) 2020, hari minggu lalu.

Antara lain, Noraini dalam ucapannya di PWTC Sabtu lalu berkata, Wanita bersetuju UMNO dan Bersatu ‘sukar untuk tidur sebantal’, kerana parti itu mempunyai ‘mimpi yang berbeza’.

Mengulas lanjut, Nina berkata, realitinya ‘mimpi’ kerajaan Perikatan Nasional (PN) yang dipimpin Tan Sri Muhyiddin Yassin disertai PAS, STAR, SAPP dan Gerakan adalah berpaksi kepada usaha memupuk, mengukuh dan memelihara perpaduan.

“Melainkan UMNO yang ‘sukar untuk tidur sebantal’ tidak bermimpi langsung untuk penyatuan ummah serta memelihara perpaduan.

“Contoh berpijak kepada realiti dan tidak bersandarkan kepada ‘mimpi’ adalah parti PAS yang bertegas dengan pendirian mempertahankan Muafakat Nasional (MN) dan memperkukuh PN demi mencapai matlamat utama iaitu menyatupadukan parti Melayu dan umat Islam,” katanya.

Beliau mengingatkan UMNO supaya bangkit daripada diulit mimpi yang terhasil daripada ‘takut kepada bayang-bayang sendiri’.

“Kebenaran atau realiti adalah pahit tetapi adalah lebih baik daripada terus diulit dengan mimpi yang tidak-tidak,” katanya.


Tuntutan Rusia guna matawang ruble beli gas ditolak G7

Kumpulan Negara G7 (G7) sepakat menolak tuntutan Moscow supaya eksport gas Rusia dibayar dalam mata wang ruble, kata Naib Canselor Jerman Robert Habeck pada Isnin.

Tuntutan Rusia “hanya membabitkan sebelah pihak dan jelas melanggar kontrak sedia ada”, kata Habeck, yang juga menteri hal ehwal ekonomi dan tindakan iklim Jerman, selepas mesyuarat maya menteri tenaga G7, lapor Xinhua menurut laporan Bernama.

Jerman kini mempengerusikan G7.

Perjanjian yang telah dimeterai harus diteruskan, kata Habeck. “Pembayaran dalam ruble tidak boleh diterima,” tambahnya, sambil menggesa syarikat terbabit supaya tidak menurut permintaan Rusia.

“Kami sepakat, dan tindak balas negara G7 adalah jelas,” kata Habeck. “Perjanjian akan terus dihormati.”

Minggu lepas, Presiden Rusia Vladimir Putin mengumumkan bahawa penghantaran gas ke beberapa negara yang dianggap “tidak mesra Rusia” perlu dibayar dalam mata wang ruble.


Thailand rekod 18,501 kes baharu, 229 kematian

Jiran Malaysia, Thailand hari ini melaporkan dalam tempoh 24 jam sehingga tengah hari tadi terdapat 18,501 jangkitan baharu dan 229 kematian direkodkan di seluruh negara itu.

Kementerian Kesihatan Awam Thailand melaporkan jumlah itu menjadikan kumulatif kes positif sejak awal tahun lalu meningkat kepada 1,120,869 kes, manakala kematian pula sebanyak 10,314 kes.

Sementara itu satu kajian awam mendapati 26.8 peratus penduduk di zon merah gelap Covid-19 di negara itu tidak memakai pelitup muka atau memakainya dengan cara yang tidak betul.

Kajian oleh kementerian itu bermula 19 Julai hingga 20 Ogos lalu membabitkan 6,087 responden mendapati 98.1 peratus memakai pelitup muka di tempat awam; kerap mencuci tangan (94.3%); kekal penjarakan fizikal (91.7%); memeriksa suhu badan apabila memasuki mana-mana premis (91%); dan menggunakan aplikasi semakan pergerakan (64.4%).

Kajian itu juga mendapati 73.2 peratus penduduk di zon berkenaan memakai pelitup muka dengan betul, manakala 26.8 peratus lagi tidak memakai atau memakainya dengan cara tidak betul.

Ketua Pengarah kementerian itu, Dr Suwanchai Wattanayingcharoenchai berkata, virus dapat merebak dengan cepat melalui zarah-zarah cair kecil, yang boleh datang daripada ingus atau air liur ketika seseorang batuk atau bersin.

“Bagaimanapun, risiko itu dapat dikurangkan dengan ketara jika semua orang memakai topeng atau memakainya dengan betul,” katanya. – Agensi


60.2 peratus populasi dewasa lengkapkan dos kedua vaksin

Sebanyak 60.2 peratus atau 14,095,554 daripada populasi dewasa di seluruh negara sudah lengkap menerima dua dos vaksin Covid-19 setakat, semalam.

Data Jawatankuasa Khas Jaminan Akses Bekalan Vaksin Covid-19 (JKJAV) menunjukkan penerima dos pertama pula adalah sebanyak 80.9 peratus atau 18,948,648 orang.

Ini menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) yang dilancarkan sejak Februari lalu setakat semalam sebanyak 33,044,202 dos.

Labuan terus merekodkan jumlah pemberian dos vaksin tertinggi dengan 92.9 peratus atau 63,663 daripada populasi dewasa sudah lengkap menerima dua dos vaksin.

Ini diikuti Lembah Klang dengan 87.8 peratus (5,415,045 orang), Sarawak 86.3 peratus (1,762,553 orang), dan Negeri Sembilan 75.5 peratus (614,523 orang), Perlis 64.1 peratus (116,221 orang), Melaka 52.8 peratus (357,358 orang) dan Pulau Pinang 52 peratus (711,454 orang).

Pahang pula merekodkan sebanyak 47.6 peratus (560,105 orang), Terengganu 45.4 peratus (366,941 orang), Perak 45.3 peratus (843,511 orang), Johor 42.8 peratus (1,160,219 orang) dan Kelantan 42.2 peratus (521,942 orang).

Sabah pula kekal negeri paling rendah menerima suntikan vaksin iaitu 35 peratus (966,363 orang) selain Kedah 41.3 peratus (635,656) orang.

Sementara itu, jumlah pemberian vaksinasi harian semalam adalah sebanyak 408,295 dos membabitkan 155,669 dos pertama dan 252,626 dos kedua.


NGO, pencarum jalan kaki tuntut KWSP serah memorandum kepada Agong

Beberapa pertubuhan bukan kerajaan (NGO), Pertubuhan Gagasan Inovasi Rakyat Malaysia (PGIR) Global Human Rights Federation (GHRF) dan Persatuan Pengguna Islam Malaysia (PPIM) hari ini menyerahkan memorandum kepada Yang di-Pertuan Agong bagi memohon pengeluaran wang caruman secara bersasar.

Majlis menyerahkan memorandum pada tengahari tadi juga disertai seorang pencarum Kumpulan Wang Simpanan Pekerja (KWSP), Norazlan Ismail yang berjalan kaki dari Johor dan baharu tiba di Istana Negara hari ini.

Delegasi NGO bersama Ahli Parlimen Tasek Gelugor, Datuk Wan Saiful Wan Jan dan Norazlan menyerahkan memorandum yang diterima oleh Ketua Komunikasi Korporat Istana Negara, Datuk Muzli Mohd Zin.

“Jangan biarkan rakyat menunggu. Dengarlah rintihan mereka,” kata Wan Saiful berhubung tuntutan yang dibuat oleh NGO terbabit.

Terdahulu media melaporkan Norazlan memulakan perjalanan sejauh 312 km dari Tol Skudai ke Istana Negara membawa misi pengeluaran caruman KWSP supaya kepayahannya disedari pihak atasan kerajaan terutama Perdana Menteri Datuk Seri Anwar Ibrahim.

Norazlan memulakan misi perjalanan solonya jam 10 malam, 28 Mac lalu dan menganggap ‘misi gila’ itu satu-satunya cara supaya kerajaan memahami betapa terdesak individu sepertinya mahukan pengeluaran caruman bersasar.

Norazlan, 49, berkata desakan hidup dan kesempitan wang membuatkan dia nekad berjalan sejauh 312 kilometer (km) bagi membuka mata pemimpin berkenaan keperitan hidup yang terpaksa ditempuh rakyat marhaen sepertinya.

“Saya nampak cara ini satu jalan bagi orang bawahan macam saya yang tersangat memerlukan pengeluaran caruman KWSP secara bersasar untuk menyelesaikan hutang.

“Saya bersyukur sepanjang perjalanan ramai yang ingin membantu, ada yang nak bagi duit, nak bagi tumpang, tapi saya tolak sebab itu bukan motif saya berjalan ini.n

“Kalau saya tumpang orang baik saya naik bas saja. Saya nak supaya benda ini pemimpin nampak dan syukur saya berjaya sampai malah saya juga dapat cenderahati dari Tuanku (Yang di-Pertuan Agong) bermaksud walaupun tidak berjumpa tapi Baginda tahu saya di sini,” katanya semasa ditemui media di depan Istana Negara.


Harga minyak perkukuh ringgit berbanding dolar AS

Ringgit ditutup tinggi berbanding dolar AS hari ini, berikutan kebimbangan domestik mengenai kes Covid-19 yang meningkat dan terus mempengaruhi mata wang tempatan.

Bernama melaporkan pada jam 6 petang, unit tempatan berada pada 4.1050/1100 berbanding dolar AS daripada 4.1100/1140 ketika ditutup pada Jumaat lepas.

Agensi berita nasional itu memetik rakan pengurusan global SPI Asset Management ,Stephen Innes sebagai berkata momentum ringgit memberi laluan selepas dibuka pada kedudukan yang lebih baik hari ini berikutan peniaga berhati-hati berdasarkan kenaikan kes Covid-19 dan bimbang mengenai prospek ekonomi domestik.

Kes Covid-19 baharu di Malaysia terus melepasi paras 3,000 dengan 3,807 kes dicatatkan sejak 24 jam yang lepas, menjadikan jumlah keseluruhan kepada 444,484 kes hari ini.

Bagaimanapun, katanya ringgit disokong oleh harga minyak yang kukuh dengan penanda aras minyak mentah Brent kini diniagakan pada AS$68 setong.

“Sementara itu, hasil Perbendaharaan AS terus kekal kukuh berikutan kebimbangan mengenai inflasi dan telah memberi sokongan kepada dolar AS menjelang laporan Indeks Harga Pengguna AS pada Rabu,” katanya.

Bagaimanapun, ringgit diniagakan rendah berbanding mata wang utama lain.

Ia merosot berbanding pound kepada 5.7839/7922 daripada 5.7203/7267 pada Jumaat dan susut berbanding yen kepada 3.7740/7797 daripada 3.7662/7702 sebelum ini.

Unit tempatan susut berbanding dolar Singapura kepada 3.0979/1033 daripada 3.0870/0916 pada Jumaat dan merosot berbanding euro kepada 4.9925/0998 daripada 4.9632/9697.


Akar umbi UMNO bantu calon PN secara senyap elak tindakan disiplin

Kempen Perikatan Nasional (PN) turut disokong pemimpin akar umbi UMNO yang turut membantu tetapi secara senyap bagi mengelak tindakan diambil terhadap mereka.

Beberapa sumber dalaman akar umbi UMNO di enam negeri memberitahu terdapat ahli-ahlinya yang membantu kempen calon lawan secara diam-diam bagi mengelak dihidu pihak atasan dan dikenakan tindakan disiplin parti.

Malah, ahli-ahli UMNO yang masih kekal berada dalam parti turut menyokong calon PN sama ada secara langsung tidak langsung, namun ia dilakukan secara bersembunyi.

“Ada ahli-ahli UMNO yang membantu kempen calon PN, tetapi ia dilakukan secara diam-diam… Mereka tidak membantu secara terang-terangan bagi mengelak dikesan pihak atasan parti.

“Pengalaman semasa Pilihan Raya Umum Ke-15 (PRU-15) lalu dijadikan pengajaran bagi mengelak menerima tindakan daripada parti tersebut,” kata sumber parti itu.

Untuk rekod, UMNO selepas PRU-15 lalu mengambil tindakan disiplin terhadap pemimpin dan ahli-ahlinya yang didakwa mensabotaj parti, terdapat ahli dibuang dan digantung keahlian mereka.

Menurut sumber, kebanyakan mereka yang berkempen secara senyap tetapi tidak mahu dilihat ke depan terdiri daripada pemimpin akar umbi di kawasan.

“Pemimpin ketua-ketua cawangan banyak yang menyokong PN, ia termasuk pemuda dan wanita cawangan.

“Mereka ini masih berjawatan di kawasan, mereka bimbang jika dipecat parti habis elaun dan manfaat yang diperoleh daripada parti,” ujarnya lagi.

Jelasnya, tindakan pemimpin akar umbi UMNO tersebut juga menjejaskan peluang calon Barisan Nasional (BN) yang bertanding kerana jentera dilihat tidak dapat berjalan dengan sebaiknya.

Antara faktor menyebabkan ahli-ahli UMNO itu menyokong calon PN secara diam-diam adalah disebabkan malu dengan keputusan parti untuk bekerjasama dengan DAP dan menyokong Datuk Seri Anwar Ibrahim sebagai Perdana Menteri.

“Mereka yang menyokong PN ini adalah ahli-ahli UMNO yang kecewa dengan tindakan pucuk pimpinan parti menyokong kerjasama dengan DAP dan Anwar sebagai Perdana Menteri.

“Ahli-ahli UMNO ini berasa tertipu dan seakan diperdayakan oleh Datuk Seri Ahmad Zahid Hamidi yang secara jelas membuat keputusan disebabkan kepentingan diri sendiri,” ujarnya lagi.


Malaysia tuan rumah Sukan SEA 2027

Persekutuan Sukan SEA (SEAGF) memilih Malaysia sebagai tuan rumah edisi ke-34 Sukan SEA 2027, kata Presiden Majlis Olimpik Malaysia (MOM) Tan Sri Mohamad Norza Zakaria.

Beliau berkata keputusan itu dipersetujui sebulat suara oleh ahli majlis SEAGF pada mesyuarat yang berlangsung di Hanoi, hari ini.

“Kami mengucapkan terima kasih kepada SEAGF atas kepercayaan mereka kepada MOM untuk menganjurkan temasya Sukan SEA.

“MOM akan membuat janji temu untuk memaklumkan secara rasmi mengenai perkara ini kepada Perdana Menteri Datuk Seri Ismail Sabri Yaakob dan Menteri Belia dan Sukan Datuk Seri Ahmad Faizal Azumu apabila kembali ke Malaysia,” katanya dalam kenyataan di sini.

Ini adalah kali ketujuh Malaysia diberi tanggungjawab untuk menjadi tuan rumah sejak kali pertama pada 1965 ketika temasya ini dikenali sebagai Sukan Semenanjung Asia Tenggara (SEAP), diikuti 1972, 1977, 1989, 2001 dan 2017.

MOM pernah menyatakan minat untuk menjadi tuan rumah Sukan SEA 2027 pada tahun lepas, berikutan penarikan diri Brunei.

Temasya Sukan SEA ke-31, yang ditangguhkan berikutan pandemik COVID-19, kini dianjurkan di Hanoi, Vietnam pada 12 hingga 25 Mei.

Kemboja dijadualkan menjadi tuan rumah buat julung kalinya tahun depan pada 5 hingga 16 Mei manakala Thailand pula bakal menjadi penganjur pada edisi 2025. – Bernama


Mahkamah tolak permohonan tangguh serah harta Najib

Mahkamah Tinggi Kuala Lumpur hari ini menolak permohonan pihak pendakwaan bagi menggantung pelaksanaan perintah pemulangan harta yang disita daripada bekas Perdana Menteri Datuk Seri Najib Razak, isterinya Datin Seri Rosmah Mansor, anak mereka dan beberapa individu lain.

Hakim Mohamed Zaini Mazlan memutuskan demikian selepas mendengar hujahan daripada pihak pendakwaan selaku pemohon dan peguam yang mewakili Najib, Rosmah, Riza Shahriz Abdul Aziz (anak Rosmah), anak mereka Nor Ashman Razak, Senijauhar Sdn Bhd, Aiman Ruslan, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin sebagai responden pertama hingga kesembilan.

“Saya tidak nampak alasan munasabah berkenaan permohonan ini jadi saya menolak permohonan pendakwaan untuk menggantung pelaksanaan perintah pemulangan harta,” kata hakim itu.

Pada 8 November tahun lepas, Mohamed Zaini memerintahkan barangan termasuk beg tangan pelbagai jenama, 27 kenderaan dan wang tunai pelbagai mata wang yang disita daripada mereka yang didakwa mempunyai kaitan dengan skandal 1Malaysia Development Berhad (1MDB) tidak dilucut hak kepada Kerajaan Malaysia.

Terdahulu, Timbalan Pendakwa Raya Harris Ong Mohd Jeffery Ong dalam hujahannya berkata pihaknya memohon untuk penangguhan berikutan rayuan terhadap keputusan pelucuthakan itu sedang didengar di Mahkamah Rayuan.

“Mahkamah Rayuan menetapkan tarikh 6 September ini sebagai pengurusan kes dan pihak pendakwaan masih menunggu rekod rayuan.

“Saya mohon mahkamah pertimbangkan…pihak kami telah memfailkan permohonan rayuan dalam tempoh masa, jadi kami masih mempunyai kuasa terhadap barangan yang disita sehingga kes diputuskan di Mahkamah Rayuan,” katanya.

Bagaimanapun, peguam Datuk Tan Hock Chuan yang mewakili Roger Ng dan isterinya berhujah pihak berkuasa membenarkan akses secara langsung kepada akaun bank milik pasangan itu susulan saman yang difailkan mereka terhadap dua bank berkenaan iaitu Maybank (cawangan Plaza Damansara) dan RHB Bank (cawangan Bangsar Shopping Centre Office Tower).

Tan berkata beliau juga tidak tahu sekiranya wang di dalam akaun milik anak guamnya masih wujud kerana pihak bank telah membenarkan akses terhadap akaun sejak April lepas.

“Kami akan menulis kepada Jabatan Peguam Negara untuk tidak meneruskan rayuan terhadap keputusan itu, memandangkan mereka (Jabatan Peguam Negara) yang memberi arahan kepada pihak bank untuk membenarkan akses terhadap akaun anak guam,” katanya.

Peguam Mardhiyah Siraj dan Azamuddin Aziz, masing-masing mewakili Najib, Riza Shahriz dan Nor Ashman memohon agar mahkamah menolak permohonan untuk menggantung perintah pemulangan harta atas alasan tidak wujud keadaan istimewa yang membenarkan penggantungan itu.

“Pemohon juga tidak lagi mempunyai kuasa untuk menangguhkan kerana perintah sita selama 12 bulan telah tamat,” katanya.

Pada 8 Nov 2021, Mahkamah Tinggi menolak permohonan pendakwaan untuk melucut hak harta-harta itu kepada kerajaan dan permohonan penangguhan itu dibuat sementara menunggu rayuan terhadap keputusan itu di Mahkamah Rayuan.

Dalam keputusan sama, Hakim Mohamed Zaini bagaimanapun membenarkan permohonan kerajaan untuk melucut hak aset daripada lapan responden lain kerana mereka tidak membantah permohonan itu iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang melarikan diri, Kee Kok Thiam, Tan Vern Tact dan Geh Choh Hun. – Bernama


PRN: UMNO Pulau Pinang akan bincang kerusi dengan kerajaan DAP

UMNO Pulau Pinang akan berbincang dengan kerajaan Pakatan Harapan (PH) yang diketuai DAP berhubung pembahagian kerusi Pilihan Raya Negeri (PRN), selepas pemilihan yang sedang berlangsung sekarang selesai.

Pengerusi UMNO Pulau Pinang, Datuk Musa Sheikh Fadzir berkata setakat ini parti itu belum mengadakan perbincangan berkaitan dengan PH.

Gabungan PH terdiri daripada DAP, PKR dan Parti Amanah Negara (AMANAH), menguasai pentadbiran kerajaan Pulau Pinang.

Musa turut mengesahkan bahawa UMNO akan bertanding di atas tiket Barisan Nasional (BN) dalam PRN nanti.

Daripada 40 kerusi Dewan Undangan Negeri (DUN) Pulau Pinang, UMNO/BN sekarang ini menyandang dua kerusi iaitu Permatang Berangan dan Sungai Dua.

“Mengenai PRN, insya-Allah kita akan bertanding di atas kerusi BN, ini atas semangat kerjasama kerajaan perpaduan. Bagaimanapun, sehingga kini, perbincangan mengenai pembahagian kerusi belum dibuat.

“Arahan dari Pusat untuk kita bincang sudah diterima, mungkin lepas ini (Pemilihan UMNO) kita akan bincang,” katanya pada sidang media hari ini (18 Mac 2023) menurut Sinar.

Beliau berkata demikian selepas Mesyuarat Perwakilan UMNO Bahagian Bukit Mertajam di Universiti Teknologi Mara (UiTM) Cawangan Permatang Pauh.

Musa bagaimanapun berkata, pihaknya akan berbincang 15 kerusi majoriti Melayu dengan PKR dan AMANAH.

“Yang lain, kita akan bincang dalam pusingan kedua,” katanya.

Kata Musa lagi, UMNO tidak akan bertanding di atas tiket PH kerana parti itu bukan bergabung dengan PH sebaliknya hanya bekerjasama menubuhkan kerajaan peringkat Pusat.

“Kita bertanding atas tiket BN dan tidak bertanding atas tiket PH kerana kita hanya bekerjasama untuk tubuh kerajaan peringkat Pusat bagi menstabilkan ekonomi dan tidak mahu ada kucar kacir dalam negara.

“Tetapi soal parti kita tak bergabung dengan PH, soal kerjasama tu adalah, kalau nak lawan tiga penjuru semua akan kalah. Kerjasama ini hanya untuk pilihan raya dan hanya satu tolak ansur kerana mahu tubuh kerajaan,” katanya.


Hadi beritahu PAS teguh bersama dalam PN: Muhyiddin

PAS masih teguh dan istiqamah kekal bersama Perikatan Nasional (PN), kata Tan Sri Muhyiddin Yassin.

Pengerusi PN itu berkata komitmen tersebut dinyatakan semasa pertemuan dengan Presiden PAS Tan Sri Abdul Hadi Awang dan Setiausaha Agung Datuk Seri Takiyuddin Hassan baru-baru ini, malah ruang diberikan sepenuhnya kepada rakan parti PN itu untuk mengambil langkah yang berlandaskan prinsip penyatuan ummah.

“Tak apa, kita tidak menghalang mereka (PAS sertai Muafakat Nasional), akan sampai tahap nanti dapat keputusan muktamad. Jadi tak jadi atau sebagainya.

“Tapi disebut PN, kita (Bersatu dan PAS) masih dalam PN. PAS dalam pertemuan dengan saya pada hari raya baru-baru ini bersama presiden dan setiausaha agungnya menyatakan mereka beristiqamah dalam PN.

“Tapi apa PAS nak buat, ada usaha tertentu tak apalah. (Namun) kita tetap akan duduk semeja bincang apa yang terbaik untuk PN dan apa yang penting terbaik untuk negara,” katanya.

Terdahulu, Naib Presiden PAS, Datuk Seri Dr Ahmad Samsuri Mokhtar bahawa parti berkenaan akan terus menjalinkan kerjasama dengan UMNO kerana agenda penyatuan ummah adalah tunjang utama dalam MN.

“Perjuangan PAS tidak bersandarkan kepada agenda kepartian atau survival politik parti-parti tertentu semata-mata, sebaliknya melihat kepada agenda lebih besar iaitu penyatuan ummah.

“Kita akan terus berusaha melakukan perbincangan bersama UMNO demi memastikan kerjasama terjalin antara dua parti terus utuh walaupun ada sesetengah pemimpin menyifatkan MN sudah berkubur,” katanya.

PAS masih berharap kerjasama atas platform MN dapat diteruskan, ia meskipun Presiden UMNO Datuk Seri Ahmad Zahid Hamidi membuat pendirian untuk tidak lagi meneruskan kerjasama tersebut.

Mengulas lanjut, Muhyiddin berkata, pihaknya tidak menghalang mana-mana parti PN untuk mengambil sebarang langkah untuk berpegang kepada prinsip penyatuan ummah.

“Kita dulu pun cuba MN, tetapi ditolak walaupun tidak dijawab secara rasmi. Jadi PAS yang nak ambil usaha berkenaan, sama ada itu akan berhasil atau tidak, itu Wallahualam.

“Saya tidak dapat memastikannya kerana kenyataan daripada pihak UMNO termasuk Presidennya (Zahid) menyatakan bahawa sudah sampai masa, tidak akan ada lagi MN,” katanya.


Patuh SOP semasa beraya Tahun Baharu Cina elak penularan Covid

Orang ramai dinasihati sentiasa berwaspada dan menjaga prosedur operasi standard semasa beraya Tahun Baharu Cina bagi mengelakkan penularan Covid-19, kata Ketua Pengarah Kesihatan, Tan Sri Dr Noor Hisham Abdullah.

Noor Hisham mengingatkan supaya sambutan dalam norma baharu dipatuhi untuk tidak mengakibatkan risiko jangkitan kepada ahli keluarga, terutama golongan berisiko tinggi seperti warga emas dan mereka yang menghidap penyakit kronik.

Beliau menasihatkan agar ujian saringan kendiri dibuat sebelum merancang untuk berkumpul dan berkunjung sempena cuti perayaan berkenaan.

“Elak daripada berkumpul atau berkunjung jika tidak sihat walaupun ujian saringan kendiri adalah negatif, selain mengehadkan bilangan orang yang berkumpul secara fizikal.

“Sentiasa memakai pelitup muka kecuali ketika menjamu selera, jaga penjarakan fizikal apabila bertemu dengan individu yang bukan ahli serumah dan pilih tempat bertemu dengan pengudaraan yang baik,” katanya dalam kenyataan hari ini.

Dr Noor Hisham berkata, semua tingkap dan pintu juga perlu dibuka untuk meningkatkan pengudaraan.

“Selain itu, kerjasama yang padu daripada pihak pengurusan rumah ibadat adalah sangat dihargai dalam memastikan tiada penularan jangkitan COVID-19 sepanjang musim perayaan ini,” katanya.


Kuasa cutikan Sivakumar terletak pada PM, kata badan pemerhati

Perdana Menteri mempunyai kuasa dalam menentukan sama ada Menteri Sumber Manusia, V Sivakumar perlu dicutikan atau sebaliknya sementara siasatan berjalan terhadapnya.

Pemerhati Rasuah Malaysia (MCW) berkata Datuk Seri Anwar Ibrahim selaku ketua kerajaan perlu melihat bukti dan meneliti setiap aspek siasatan melibatkan Sivakumar sebelum membuat sebarang keputusan berhubung anggota Kabinetnya yang disiasat Suruhanjaya Pencegahan Rasuah Malaysia (SPRM) tersebut.

“Keputusan untuk mencutikan seorang Menteri adalah kuasa mutlak Perdana Menteri yang harus dibuat berdasarkan kepada fakta dan bukti yang ada,” katanya dipetik laporan BH hari ini.

Dua pegawai Sivakumar sebelum ini disiasat SPRM dan beliau juga sudah dipanggil untuk memberi keterangan sebelum ini.

Terdahulu, Anggota Jawatankuasa Khas Mengenai Rasuah (JKMR), Hassan Abdul Karim menggesa Menteri Sumber Manusia, V Sivakumar bercuti dari tugasnya sebagai menteri sehingga SPRM selesai menjalankan penyiasatan terhadap pegawai kanannya.

Ahli Parlimen Pasir Gudang itu berkata, tindakan itu menunjukkan teladan positif selaras dengan agenda Pakatan Harapan (PH) untuk membasmi rasuah.

Jais berkata, penting untuk difahami bahawa tidak diperlukan pertuduhan dibuat oleh SPRM untuk mengambil tindakan terhadap seseorang yang sedang disiasat.

“Majikan atau pihak yang berkuasa ke atas individu berkenaan boleh membuat keputusan untuk mencutikan seseorang dari jawatannya jika terdapat sebab yang mencukupi yang membenarkan tindakan itu.

“Sebagai contoh jika seseorang itu terbabit dengan penyelewengan atau ketidakpatuhan terhadap peraturan atau undang-undang.

“Oleh itu, keputusan untuk mencutikan seorang Menteri atau mana-mana individu lain perlu dibuat berdasarkan kepada fakta dan bukti yang sahih, serta mempertimbangkan prinsip keadilan dan kesaksamaan,” katanya lagi.


Lima negeri beralih ke Fasa Dua PPN mulai Isnin

Lima negeri – Kelantan, Terengganu, Perak, Pahang dan Perlis – akan beralih ke Fasa Dua Kawalan Pergerakan dalam Pelan Pemulihan Negara (PPN) mulai Isnin ini.

Menteri Kewangan, Tengku Datuk Seri Zafrul Tengku Abdul Aziz, ketika mengumumkan perkembangan itu berkata sehingga semalam kelima-lima negeri berkenaan memenuhi semua nilai ambang dan mencatatkan liputan vaksin lengkap melebihi 10 peratus.

Katanya, kapasiti katil unit rawatan rapi (ICU) bagi menyediakan rawatan kepada pesakit Covid-19 di negeri berkenaan turut merekodkan penyusutan daripada paras kritikal ke peringkat sederhana.

Tiga indikator perlu dipatuhi bagi membolehkan peralihan kepada Fasa Dua PPN iaitu purata kes harian Covid-19 menurun di bawah 4,000 kes, kadar penggunaan katil di ICU pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.

“Selepas kerajaan bersetuju meluluskan peralihan fasa Pelan Pemulihan Negara dibuat di peringkat negeri, tanpa menunggu kemajuan di peringkat Persekutuan, ada semakan tertentu terhadap nilai ambang yang dilakukan.

“Dua nilai ambang, iaitu masing-masing bagi liputan vaksin dan katil ICU masih sama seperti digunakan di peringkat Persekutuan, cuma yang berubah ialah kadar purata kes Covid-19.

“Justeru, perkiraan digunakan bagi mengukur kadar purata kes di peringkat negeri ialah nilai ambang fasa berikutnya didarab jumlah penduduk negeri dan dibahagi populasi di Malaysia.

“Oleh itu, menerusi perkiraan ini dan pertimbangan terhadap dua lagi nilai ambang, kita dapati lima negeri sudah memenuhi semua prasyarat untuk beralih ke fasa kedua Pelan Pemulihan Negara,” katanya pada sidang media, di sini, hari ini.

Berdasarkan perangkaan semasa dari 1 Jun hingga 1 Julai lalu, beliau menjelaskan kebanyakan negeri merekodkan penyusutan mendadak purata kes Covid-19, dengan Terengganu mencatatkan kadar perubahan terbesar iaitu 86.1 peratus.

Tengku Zafrul berkata perubahan positif itu turut dilihat berlaku di Kelantan yang melakar pengurangan purata kes Covid-19 bagi tempoh sama sebanyak 83 peratus, disusuli Perlis (75 peratus), Pulau Pinang (57.4 peratus), Kedah (53.3 peratus), Johor (48.4 peratus) dan Putrajaya (40.5 peratus).

“Secara keseluruhan, sembilan negeri sudah melepasi nilai ambang kes purata Covid-19 untuk beralih ke fasa kedua Pelan Pemulihan Negara, iaitu Johor, Kedah, Kelantan, Pulau Pinang, Pahang dan Perak.

“Sabah dan Terengganu pula sudah beralih ke fasa ketiga, bersandarkan nilai ambang purata kes Covid-19, manakala hanya Perlis yang mengecapi fasa keempat,” katanya.

Beliau berkata jika diteliti nilai ambang bagi liputan vaksin pula, sembilan negeri dan semua Wilayah Persekutuan sudah mencukupi syarat untuk beralih ke Fasa Dua PPN.

“Negeri berkenaan ialah Kedah, Kelantan, Terengganu, Melaka, Negeri Sembilan, Pahang, Perak, Perlis dan Sarawak, selain Putrajaya, Labuan serta Kuala Lumpur,” katanya.

Tengku Zafrul berkata keputusan untuk membenarkan peralihan mengikut peringkat negeri diharap berupaya menjadi insentif dan galakan ke arah membasmi penularan pandemik Covid-19.

Sehubungan itu, beliau meletakkan harapan untuk negeri lain mengikuti jejak langkah sama, dengan melakar kemajuan dan memenuhi tiga nilai ambang seperti digariskan dalam PPN.

Kepada soalan sama ada negeri yang mencatatkan peningkatan kes purata Covid-19 dan penyusutan kapasiti katil ICU akan diturunkan kedudukan fasa, Tengku Zafrul menjelaskan perkara itu akan dibincangkan secara lebih lanjut dalam sidang Majlis Keselamatan Negara (MKN).

“Perkara ini akan dibentangkan dulu dalam Jawatankuasa Teknikal MKN sebelum diperhalusi di peringkat Sidang Khas MKN, sebelum pengumuman lanjut dibuat,” katanya.

Sementara itu, Menteri Kanan (Keselamatan), Datuk Seri Ismail Sabri Yaakob, berkata peralihan fasa kedua bagi lima negeri berkenaan akan berkuat kuasa mulai Isnin ini.

Fasa kedua masih di bawah Perintah Kawalan Pergerakan (PKP) ketat dengan aktiviti sosial kekal ditutup dan sekatan pergerakan seperti mana fasa pertama.

Perbezaan utama antara fasa pertama dan kedua adalah dari segi kebenaran peningkatan kapasiti fizikal daripada 60 peratus kepada 80 peratus meliputi sektor dibenarkan selain penambahan beberapa sektor dalam senarai positif yang boleh beroperasi.


15 saat sahaja untuk dijangkiti varian Delta: KP Kesihatan

Varian Delta Covid-19 hanya mengambil masa kira-kira 15 saat sahaja untuk menjangkiti individu yang gagal mematuhi protokol kesihatan termasuk tidak memakai pelitup muka atau tidak menjaga penjarakan fizikal.

Ketua Pengarah Kesihatan Tan Sri Dr Noor Hisham Abdullah berkata varian itu berbeza dengan virus Covid-19 lain yang mengambil masa sekurang-kurangnya 15 minit untuk menjangkiti individu dalam jarak satu meter.

Varian Delta – pertama kali dikesan di Maharashtra, barat India pada Oktober tahun lalu – kini sudah merebak di lebih 100 negara termasuk Malaysia.

Jumlah kes dijangkiti varian Delta paling banyak dilaporkan di Asia Tenggara adalah di Indonesia – negara keempat paling padat penduduk di dunia yang kini telah menjadi titik panas Covid-19 di Asia.

Mengulas lanjut Dr Noor Hisham berkata sifat varian Delta ini sentiasa berubah-ubah dan hanya dalam tempoh masa 15 saat sahaja ianya boleh merebak serta berjangkit melalui udara.

“Disebabkan itu, walaupun sudah divaksinasi, kita nasihatkan orang ramai untuk kekal memakai pelitup muka dan menjaga penjarakan fizikal.

“Masyarakat juga perlu elak berada di tempat yang sesak atau sempit kerana jangkitan boleh berlaku di kawasan yang tidak mempunyai pengudaraan yang baik.

“Tampil ke hadapan untuk mendapatkan vaksin kerana kita yakin ini dapat membendung kita daripada mendapat jangkitan COVID-19 yang lebih teruk,” katanya pada sidang media hari ini.

Sebagai contoh, katanya Wilayah Persekutuan Labuan sebelum ini menunjukkan peningkatan kes yang mendadak kerana terdapat varian Delta.

“Sebelum ini jangkitan di Labuan meningkat sebanyak 1,340 kes dalam masa satu minggu. Kita kesan terdapat jangkitan varian Delta yang dibawa oleh pekerja industri perkapalan. Dalam masa yang sama kita pertingkatkan tindakan kesihatan awam, termasuk program vaksinasi.

“Bila pemberian dos kedua mencecah lebih 52 peratus di Labuan, kita lihat kes di wilayah berkenaan sudah boleh dikawal dan kini hanya ada sekitar 26 kes dilaporkan,” katanya.

Katanya, walaupun terdapat penularan varian Delta di Labuan, jumlah kes berjaya dikawal susulan peningkatan program pemberian vaksinasi.

“Jumlah kes di Labuan ketika itu sangat tinggi, disusuli Kuala Lumpur dan Selangor. Tindakan kawalan vaksinasi ini ternyata mampu membendung penularan. Dalam masa tiga minggu sahaja, ia sudah mampu dikawal,” katanya.


Mangsa banjir di Johor menurun, kes kematian bertambah

Jumlah mangsa banjir di Johor terus mencatatkan penurunan setakat jam 8 pagi ini kepada 39,620 orang daripada 10,862 keluarga berbanding 40,129 orang daripada 11,210 keluarga yang direkodkan malam tadi.

Setiausaha Kerajaan Negeri Johor, Tan Sri Dr Azmi Rohani berkata kesemua mangsa terlibat daripada sembilan buah daerah yang terjejas banjir.

“Mersing, Johor Bahru dan Pontian kekal dengan jumlah mangsa banjir sama pada jam 8 malam tadi.  Empat daerah lain menunjukkan penurunan iaitu di Tangkak, Segamat, Kluang dan Kota Tinggi,” katanya dalam satu kenyataan, hari ini.

Mangsa banjir mengikut pecahan daerah, di Tangkak 2,584 orang (796 keluarga di 22 PPS), di Segamat 4,036 orang (991 keluargadi 45 PPS), di Kluang 2,591 orang (707 keluarga di 20 PPS), di Kota Tinggi 1,754 orang (502 keluarga di 13 PPS), di Mersing 1,164 orang (348 keluarga di enam PPS), di Pontian 150 orang (39 keluarga di empat PPS) dan Johor Bahru 38 orang (38 keluarga di sebuah PPS).

Setakat ini sebanyak 210 pusat pemindahan sementara (PPS) masih aktif seluruh Johor.

Dalam kenyataan sama Azmi memberitahu terdapat tambahan satu kes kematian membabitkan seorang wanita berusia 24 tahun yang dilaporkan mati lemas di Mersing malam tadi menjadikan korban banjir di Johor mencecah lima orang.


Pembebasan Zahid, DAP hanya minta Peguam Negara beri penjelasan: Loke

Permohonan pihak pendakwaan untuk melepas tanpa membebaskan (DNAA) Timbalan Perdana Menteri Datuk Seri Ahmad Zahid Hamidi daripada semua 47 pertuduhan dihadapinya adalah budi bicara Peguam Negara dan diputuskan oleh mahkamah, kata Anthony Loke Siew Fook.

Setiausaha Agung DAP itu memberi respon yang dilihat agak diplomatik dan berlembut berhubung langkah pendakwaan dalam kes rasuah Presiden UMNO itu yang memohon untuk tidak meneruskan prosiding semalam walaupun sudah didapati wujudnya prima facie.

Beliau berkata DAP menghormati proses dan keputusan mahkamah, namun demi prinsip keadilan dan akauntabiliti, Peguam Negara Tan Sri Idris Harun harus memberikan penjelasan terbuka berkenaan faktor yang mendorong kepada keputusan tersebut.

“Penjelasan ini adalah penting untuk memastikan keyakinan orang ramai dan masyarakat antarabangsa terhadap sistem perundangan negara sentiasa terpelihara,” katanya menerusi sebuah hantaran di Facebook.

Beliau berkata DAP juga akan menjunjung prinsip pengasingan kuasa antara cabang kehakiman, eksekutif dan legislatif serta memastikan tidak ada campur tangan eksekutif dalam sebarang kes mahkamah.

Semalam, Mahkamah Tinggi memutuskan untuk melepas tanpa membebaskan Zahid daripada semua 47 pertuduhan pecah amanah, rasuah dan pengubahan wang haram yang berkaitan dengan dana Yayasan Akalbudi.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding kes itu kerana berhasrat menyiasat kes itu dengan lebih mendalam.


Tun M berjaya jalani prosedur elektif, makin pulih: IJN

Tun Dr Mahathir Mohamad berjaya menjalani prosedur perubatan elektif dan kini semakin pulih, menurut kenyataan Institut Jantung Negara (IJN), hari ini.

IJN berkata prosedur yang dilakukan sepasukan doktor institut itu dan Pusat Perubatan Universiti Malaya (PPUM) semalam, berjalan dengan lancar seperti dirancang.

“Beliau telah sedar dan bersemangat tinggi. Berdasarkan kepada perkembangan semasa klinikal, beliau dijangka dibenarkan keluar dari IJN dalam beberapa hari lagi,” menurut kenyataan IJN itu.

Bekas Perdana Menteri itu dimasukkan ke IJN pada 16 Disember tahun lalu untuk menjalani beberapa siri pemeriksaan kesihatan dan pemerhatian lanjut sebelum dibenar keluar pada 23 Disember.

Bagaimanapun, pada 7 Januari lalu beliau dimasukkan semula ke IJN untuk prosedur perubatan elektif.

Berikutan prosedur operasi institusi itu, IJN memaklumkan pelawat tidak dibenarkan melawat Tun Dr Mahathir.

“Tun Dr Mahathir dan isteri, Tun Dr Siti Hasmah Mohd Ali ingin merakamkan ucapan terima kasih atas segala ucapan selamat, keprihatinan dan doa daripada orang ramai,” menurut kenyataan itu.


Pelan insurans akibat kematian ketua isi rumah disedia kerajaan: PM

Kerajaan akan menyediakan Pelan Perlindungan Insurans kepada Isi Rumah (IR) Miskin yang kehilangan punca pendapatan akibat kematian Ketua IR dengan peruntukan RM13.4 juta setahun, kata Perdana Menteri Datuk Seri Ismail Sabri Yaakob.

Beliau berkata ia akan melibatkan kira-kira 268,000 keluarga miskin yang berdaftar dalam eKasih, menurut laporan Bernama.

“Setiap isi rumah akan menerima RM10,000 dengan peruntukan sebanyak RM13.4 juta setahun,” katanya dalam kenyataan yang dikeluarkan selepas mempengerusikan mesyuarat Majlis Perlindungan Sosial Malaysia (MySPC) Bilangan Satu Tahun 2022 di Bangunan Parlimen hari ini.

Ismail Sabri berkata mesyuarat itu juga bersetuju agar tahap sosioekonomi Keluarga Malaysia ditingkatkan dengan memberi nilai tambah dan tumpuan kepada Program Peningkatan Pendapatan bagi Ketua Isi Rumah (KIR) Miskin dan Miskin Tegar yang berdaftar dalam eKasih.

Katanya perkara lain yang dipersetujui ialah memperkasa agenda perlindungan sosial sehingga ke peringkat daerah pentadbiran menerusi Jawatankuasa Teknikal Perlindungan Sosial Negeri (JTPSNg) bagi menyelaras Pemetaan Program dan Profil Perlindungan Sosial Fasa Dua.

“Selain itu mesyuarat juga bersetuju agar Malaysia Productivity Corporation (MPC) diberi tanggungjawab menerajui Jawatankuasa Kerja Memodenkan Subsidi Bagi Meningkatkan Produktiviti,” kata Ismail Sabri.

Menurutnya langkah-langkah yang diputuskan dalam mesyuarat itu akan membantu memantapkan agenda perlindungan sosial untuk mencapai sasaran miskin tegar sifar menjelang tahun 2025 seperti dihasratkan Kerajaan dalam Rancangan Malaysia ke-12.

“Pandemik Covid-19 telah menyedarkan semua pihak tentang kelemahan sistem perlindungan sosial kebanyakan negara di seluruh dunia termasuk Malaysia.

“Justeru kerajaan menerusi Majlis Perlindungan Sosial Malaysia telah mengenal pasti mekanisme perlindungan sosial yang lebih dinamik, fleksibel serta mampu bertindak balas dengan sebarang risiko yang dihadapi oleh Keluarga Malaysia,” katanya.

Terdahulu Ismail Sabri melancarkan Pangkalan Data Perlindungan Sosial (PDPS) Fasa 1: Bantuan Sosial (Persekutuan) yang menjadi laluan tunggal serta sumber rujukan utama program-program perlindungan sosial.

Ia melibatkan 167 program daripada 17 kementerian atau agensi yang mengandungi 13.7 juta data profil individu penerima manfaat sehingga tahun 2020, termasuk program perlindungan sosial merentasi pelbagai kementerian atau agensi seperti elemen Pekerjaan, Insurans Sosial dan Bantuan Sosial.

“Akses penuh sistem ini kepada orang awam dan semua pihak berkepentingan akan dibuka setelah Modul Insurans Sosial dan Intervensi Pasaran Buruh siap dibangunkan selepas 2023.


7 April perbicaraan tuntutan harta sepencarian balu bekas Menteri

Perbicaraan kes tuntutan harta sepencarian yang dikemukakan balu bekas menteri, Allahyarham Tan Sri Jamaludin Jarjis ditetapkan Mahkamah Tinggi Syariah Kuala Lumpur pada 7 April depan.

Balu Jamaludin, Puan Sri Dr Kalsom Ismail, 66, memfailkan tuntutan harta sepencarian itu pada Oktober 2018.

Kalsom selaku plaintif diwakili peguam syarie Datuk Sulaiman Abdullah, manakala empat anaknya iaitu Ikwan Hafiz, 35; Nur Anis, 37; Nurul Alyaa, 31; dan Noor Adilla, 27; yang juga defendan pertama sehingga keempat diwakili peguam syarie Zuri Zabuddin Budiman.

Kedua-dua pihak hadir pada prosiding itu.

Terdahulu, kes ditetapkan untuk perbicaraan di hadapan Hakim Haznita Hamidon yang mana ibu Allahyarham, Aminah Abdullah, 85, selaku defendan kelima dijadual memberi keterangan.

Bagaimanapun, Peguam Syarie Nur Hidayah A Bakar yang mewakili Aminah, berkata plaintif hanya menyerahkan ikatan dokumen pagi tadi dan pihaknya memerlukan masa untuk penelitian.

Nur Hidayah ketika ditemui media berkata, pihaknya turut membangkitkan beberapa isu berhubung dokumen dan bantahan terhadap pernyataan saksi.

“Wujud isu berhubung kelewatan pemfailan dokumen dan kami (defendan kelima) memohon kos RM100,000.

“Bagaimanapun, mahkamah menolak permohonan kos dan menetapkan 7 April ini untuk perbicaraan kes,” katanya.

Pada 2 Mac 2018, Aminah memfailkan permohonan mendapatkan sijil faraid untuk pembahagian harta Allahyarham yang dianggar bernilai lebih RM2 bilion mengikut Seksyen 46(ix) Akta Pentadbiran Agama Islam (Wilayah Persekutuan) 1993.

Jamaludin yang juga bekas Duta Besar Malaysia ke Amerika Syarikat, meninggalkan seorang balu iaitu Kalsom, dan empat anak iaitu Ikwan Hafiz, Nur Anis, Nurul Alyaa dan Noor Adilla.

Pada 4 April 2015, Jamaludin yang ketika itu berusia 64 tahun, bersama lima yang lain maut apabila helikopter dinaiki dari Pekan, Pahang ke Kuala Lumpur terhempas di kawasan kebun getah di Kampung Sungai Pening, Semenyih pada jam 4.55 petang.

Turut maut juruterbangnya, Kapten Clifford William Fournier; Ketua Setiausaha Sulit kepada bekas Perdana Menteri Datuk Seri Najib Razak, Datuk Seri Azlin Alias; ahli perniagaan, Datuk Tan Huat Seang; pegawai peribadi Jamaludin, Razakan Seran serta seorang wanita yang dikenali sebagai Aidana Baizieva.